Banyak Planet Tiada Orbit Sebenarnya

Sistem Suria nampak indah dengan lapan planet tersusun pada landasannya. Ikut hukum alam, semua planet mengelilingi Matahari ikut orbit masing-masing. Malah Matahari itu sendiri sedang mengorbit Pusat Galaksi. Bermakna planet Bumi misalnya bergerak tawaf Matahari yang sedang bertawaf sekali.

Bumi mengambil masa sekurang-kurangnya 365 hari untuk lengkap satu pusingan yang dipanggil tahun. Manakala Matahari pula mengambil masa 225 hingga 250 juta tahun untuk mengelilingi Pusat Galaksi.

Usia Matahari berada dalam lingkungan 4.6 bilion tahun. Jadi bermakna, Matahari baru lengkap 20 pusingan pada orbitnya.

Mengenali Planet Tanpa Orbit

Keadaan dalam Sistem Suria tidak boleh dianggap sebagai satu-satunya model angkasa. Sebenarnya banyak planet tiada orbit, berawang-awangnya bagaikan debu di padang bintang.

Mereka digelar planet berapung (free-floating planet) atau planet yatim orphan planet). Ada yang memanggil planet peηγαηgαk (rogue planet) kerana tidak mengikuti peraturan alami. Mereka menjelajahi ruangan angkasa tidak dibatas sebarang orbit.

Jadi kalau ikut kebarangkalian, memang mereka boleh lαηggαr Bumi. Kerana sekarang ini pun, mereka sedang lαηggαr apa sahaja. Silap-silap, lαηggαr planet lain.

Tetapi kebarangkalian tidak semestinya kepastian, kerana planet yatim paling berhampiran pun adalah WISE 0855-0714 yang terletak 7.1 tahun cahaya (1 tc = 9.7 trilion km) jauh.

Sangat jauh, senang cakap. Maka Bumi lebih berisiko terkena heηtαmαη asteroid, untuk dibandingkan dengan planet yatim.

Kegigihan Pihak Eropah

Dalam menghayati keindahan alam semesta, Kesatuan Eropah merencanakan sebuah usaha untuk mengenal pasti jumlah planet yatim dalam Bima Sakti. Mereka mempunyai Balai Cerap Selatan Eropah (ESO) yang mampu menjalankan penyelidikan rumit ini.

ESO selama ini sudah mengumpulkan data begitu banyak, yang perlu disaring semula. Proses saringan ini mudah sahaja. Memandangkan planet yatim mempunyai haba serba cukup, teleskop ESO sudah mengesan mereka.

Maka sekarang mereka hanya perlu mengukur pergerakan, warna dan kilauan berjuta-juta objek yang sudah dicerap selama ini.

Walaupun namanya Eropah, teleskop milik ESO banyak berada di Chile. Contohnya VLT Survey Telescope (VST) dan MPG/ESO 2.2, barangkali kerana medan pandangan (field of view) yang lebih strategik di situ.

Sekejap sahaja, ESO melaporkan penemuan 70 planet yatim baharu yang berawang-awangan bagai tiada masa depan dalam Bima Sakti (Miret-Roig, et al., 2021). Tiada sistem sudi meminang mereka sampai selamanya hidup menyendiri seperti segelintir dalam kalangan pembaca sekarang.

Keperluan Kajian Planet Yatim

Letυραη Besar (Big Bαηg) berlaku sekitar 13.8 bilion tahun lalu yang memulakan alam semesta ini (Duren, 2017). Proses pembentukan alam pula mengambil masa sangat lama, sebelum mencapai usia matang seperti hari ini.

Jadi untuk belajar tentang alam angkasa, mesti kena tengok objek-objek yang berawang-awangan.

Planet yatim adalah contoh paling baik. Tambah pula planet-planet yatim yang baru terhasil. Mereka meninggalkan jejak yang mana saintis boleh ikut untuk belajar macam mana planet yatim terhasil berbeza dengan planet berorbit.

Ada pendapat menyatakan planet yatim terjadi selepas kerυηtυhan awan gas yang terlalu ringan untuk menjadi sebuah bintang (Hicks, 2021).

Ada juga berpendapat planet yatim diteηdαηg keluar daripada sistem induk sampai tersasar jauh daripada orbit sedia ada. Jadi buat masa sekarang, saintis sedang mengkaji untuk tengok punca paling tepat dengan fitrah planet yatim.

Meskipun Agensi Angkasa Eropah (ESA) tidak bercita-cita setinggi NASA, jasa mereka dalam perkara ini wajar diberi perhatian juga.

RUJUKAN:

Duren, M. (2017, Mei 10). Understanding the Bigger Energy Picture: DESERTEC and Beyond. Springer. Halaman 90.

Hicks, J. (2021, Disember 23). Astronomers discover largest group of ‘rogue planets’ yet. The Verge.

Miret-Roig, N., et al. (2021). A rich population of free-floating planets in the Upper Scorpius young stellar association. Nature Astronomy.


Peralihan Empayar Safavid Dari Sufi Ke Syiah

Pada mulanya tanah Parsi ataupun Iran moden merupakan rumah kepada penganut sunni. Tapi kehadiran Empayar Safavid telah mengubah segalanya apabila keseluruhan wilayah itu mula menjadi tempat tinggal bagi penganut syiah. Boleh dikatakan bahawa Safavid merupakan empayar syiah.

Ironinya nenek moyang kepada pengasas Empayar Safavid merupakan seorang ahli sufi. Betul ke?

Bibit-bibit Safavid mula muncul setelah kelahiran Safi al-Din di Ardabil. Sejak kecil lagi dia banyak belajar tentang agama Islam. Tapi semua itu tidak mencukupi baginya lantas mahu mendalami sufi. Dia pun pergi keluar mengembara untuk mencari guru yang mursyid.

Selama bertahun-tahun dia cuba mencari Shaykh Najib al-Din Buzghush untuk mempelajari sufi. Sayangnya ketika sampai di Shiraz, Shaykh Najib al-Din Buzghush telah meninggal dunia. Maka Safi al-Din meneruskan perjalanan untuk mencari guru yang kedua iaitu Syeikh Zahed Gilani.

Setelah 4 tahun mencari, Safi al-Din berjaya menemui Syeikh Zahed Gilani. Dia pun mula mendampingi Syeikh Zahed Gilani sebagai anak murid selama 25 tahun. Kesetiaan Safi al-Din membuatkan dia dianggap sebagai orang kuat kepada Syeikh Zahed Gilani. Malah dia juga turut dikahwinkan dengan anak perempuan Syeikh Zahed Gilani.

Tidak lama kemudian Safi al-Din telah diberikan kepercayaan untuk mewarisi aliran sufi Zahediyeh yang dibawa oleh Syeikh Zahed Gilani. Dekat sinilah semuanya bermula apabila Safi al-Din telah mengubah aliran sufi Zahediyah kepada Safaviyya. Hal ini membuatkan ahli keluarga Syeikh Zahed Gilani tidak berpuas hati. Tapi Safi al-Din tidak ambil peduli tentang amaran itu.

Sedikit demi sedikit, aliran sufi Safaviyya yang menganut sunni bermazhab Syafie ini mula cenderung ke arah Syiah. Tapi deme tidaklah mengaku diri tu terpengaruh dengan syiah dan masih lagi kental sebagai ahli sufi. Kemuncaknya adalah ketika Empayar Safavid telah diasaskan selepas 150 tahun kemunculan aliran sufi Safaviyya. Bermakna aliran sufi tersebut telah berubah kepada badan politik dan pemerintahan

Pada mulanya pemerintah pertama Empayar Safavid iaitu Ismail I hanya menguasai Azerbaijan sahaja setelah berjaya menakluk Tabriz daripada tangan Aq Qoyunlu. 10 tahun kemudian Ismail I dapat menguasai hampir keseluruhan Iran lantas menjadikan Safavid sebagai empayar yang mampu bersaing dengan Uthmaniyah dan Mughal.

Persoalannya macam mana Empayar Safavid boleh bertukar daripada sufi ke syiah?

Sebaik sahaja menaiki takhta sebagai pemerintah Empayar Safavid, Ismail I telah menjadikan syiah imam 12 sebagai agama rasmi empayar. Penukaran ini dilakukan bagi membezakan mereka dengan dua lagi empayar sunni iaitu Uthmaniyah dan Mughal.

Selepas syiah imam 12 diiktiraf sebagai agama rasmi, Ismail I telah mengarahkan rakyat menukar fahaman dari sunni ke syiah. Hal ini menimbulkan sedikit konflik sebab nenek moyang Ismail I telah lama berpegang kepada sunni bermazhab syafie. Tiba-tiba pulak dia nak tukar fahaman sehingga memaksa rakyat turut serta. Malah masjid-masjid sunni juga mula ditukar kepada rumah ibadat penganut syiah. Ismail I juga mula membenarkan ucapan kata-kata hinaan kepada 3 sahabat Rasulullah yang menjadi khalifah terawal dunia Islam.

Bukan setakat itu sahaja, Ismail I juga bersifat kejam dengan mana-mana rakyat ataupun cendekiawan yang tidak mahu bertukar kepada syiah. Dia juga cuba membawa syiah sehingga ke luar lingkungan Empayar Safavid.

Tindakan Ismail I ini mendapat respon daripada Sultan Beyazid II dari Uthmaniyah. Baginda cuba menegur secara lembut tetapi tidak diendahkan oleh Ismail I. Nak tak nak, berperang adalah jalan terakhir. Sejak itulah tanah Parsi ataupun Iran menjadi syiah sehingga ke hari ini.

RUJUKAN:

Ali Izadi. (2021, Julai 27). Who is Sheikh Safi al-Din Ardabili? Islamic Republic News Agency. Dipetik daripada https://en.irna.ir/news/84417235/Who-is-Sheikh-Safi-al-Din-Ardabili

Britannica. (2023, Februari 28). Safavid dynasty. Dipetik daripada https://www.britannica.com/topic/Safavid-dynasty

Britannica. (n.d). Ismāʿīl I: Shah of Iran. Dipetik daripada https://www.britannica.com/biography/Ismail-I-shah-of-Iran

Hejazi, A. (n.d). The Safavids, an introduction. Khan Academy. Dipetik daripada https://www.khanacademy.org/humanities/art-islam/chronological-periods-islamic/islamic-art-late-period/a/the-safavids-an-introduction

Seyed Salman Safavi. (2018). The practice of Sufism and the Safavid order. London Academy of Iranian Studies Press


Kenapa Kita Semua Ketagih Media Sosial?

Pada suatu yang sibuk, anda sedang mempunyai banyak perkara yang dilakukan, tapi semua job-list itu hanya berada dalam kepala anda. Terasa berat dan ingin berehat sebentar, anda mencapai handphhone dan mula scroll Facebook, Instagram, Twitter, dan kemudian Tik-Tok.

Kemudian apabila ditengok pada jam, sudah 3 jam berlalu! Pantas masa bergerak tanpa anda sedari.

Jika anda pernah mengalaminya, mungkin anda adalah seorang yang sudah mula ketagih media sosial.

Namun apakah kenapakah boleh tertagih dengan media sosial ini? Apa yang membuatkannya begitu menarik sampaikan kita sendiri tidak sedar. Sehinggakan dikatakan media sosial ini terkenal dengan istilah “dadah digital”.

Seorang ahli psikologi yang terkenal, B. F. Skinner telah menjalankan satu eksperiment ke atas burung merpati beliau. Beberapa ekor burung merpati dibiarkan kelaparan sehingga 75% daripada berat badan asalnya. Kemudian burung tersebut diletakkan di dalam kotak eksperimen.

Burung tersebut diajar untuk mematuk butang plexiglass  jika ingin mendapatkan makanan. Jadi setiap kali butang itu dipatuk, makanan akan keluar.

Sekarang Skinner cuba untuk memberikan sedikit “cabaran” kepada merpatinya. Kali ini,  makanan akan keluar secara rawak pula.

Jadi jika sebelum ini satu patukan keluarkan satu makanan,kali ini mungkin, katakan : 2 kali patuk satu makanan,3 kali patuk satu makanan, atau 5 kali patuk satu makanan.

Kali ini Skinner terkejut kerana semua merpatinya menjadi tidak betul! Semua merpati tersebut tidak berhenti untuk mematuk.

Bahkan ada merpati yang mematuk 2.5 kali sesaat untuk tempoh 16 jam!

Ada juga yang mematuk sehingga 87,000 kali dalam tempoh 14 jam.

KENAPA KITA KETAGIH?

Jawapannya berada pada satu bahagian kecil dalam otak kita dipanggil nucleus aacumbens. Atau juga dikenali sebagai pusat sistem ganjaran (Brain’s Pleasure Centre).

Setiap kali anda melakukan aktiviti yang gembira, hormon gembira kana dirembeskan dan bahagian ini akan diaktifkan. Bahagain ini jugalah yang akan diaktifkan dengan makanan, seks, membeli belah, alkohol, rokok, malah dadah.

Bilakah kali terakhir anda perasan masuk ke apps Facebook, kononnya mahu melihat feeds untuk 10 minit sahaja, kemudiannya terkunci dalam apps tersebut selama berjam -jam? Sungguh ketagih bukan?

Soalan saya, kenapa perkara ini terjadi?

Jawapannya kerana design. Ya, kerana cara platform social media itu dibina adalah untuk menyenbakan orang ketagih.

Pertama, fungsi Likes, Comments , dan Share. Ini adalah yang dipanggil stimulus atau rangsangan yang kita akan dapat, sama seperti burung merpati tadi yang mendapat kacang sebagai makanan.

Kita juga akan merasa gembira jika mendapat likes yang banyak atau shares yang banyak. Betul bukan?

Kedua, fungsi scrolling. Skrin paparan handphone kita adalah terhad di bahagian bawah. Kita tidak tahu berita atau feeds apa yang akan keluar dari bawah apabila kita scroll ke atas. Ada feeds yang menyeronokkan dan ada feeds yang kita tidak gemar.

Jika feeds yang membuatkan kita gembira keluar, ia akan merangsang otak kita lagi. Kita tidak boleh jangka feeds apa yang akan keluar, tapi kita boleh scroll semahunya sampai kita letih. Kedengaran serupa?

Ya, di sinilah jawapannya! Sama seperti burung merpati tadi. Dia tahu dengan mematuk butang tersebut, dia akan mendapat makanan.

Tetapi dia tidak tahu pada patukan yang ke berapa dia akan dapat makanan. Jadi apa yang dia buat? Teruskan patuk dan patuk sehinggalah makanan keluar. Walaupun sehinggalah beribu-ribu kali.

Konklusinya, setiap product designer tahu macam mana sistem ini berfungsi, dan mereka mempunyai kuasa untuk memanipulasi fungsi otak kita.

Selain daripada pelbagai benda baik dan bermanfaaat lain yang kita peroleh, tidak salah juga untuk mengetahui sisi buruk yang ada pada benda yang tiap-tiap hari kita gunakan ini.

Apa yang anda dapat simpulkan jika anda ialah Skinner yang menjalankan ujikaji tersebut?

Mudah. Haiwan boleh dimanipulasi jika untuk membuat aktiviti yang tidak berfaedah dalam jangka masa yang lama jika diberikan ganjaran yang secara rawak.

Semoga tidak menjadi merpati ujikaji!

RUJUKAN:

User behaviour – Websites and apps are designed for compulsion, even addiction. Should the net be regulated like drugs or casinos?. https://aeon.co/essays/if-the-internet-is-addictive-why-don-t-we-regulate-it

‘Superstition’ In The Pigeon. https://psychclassics.yorku.ca/Skinner/Pigeon/


Hussien Onn: Penyelamat Krisis Beras Negara

Pada awal tahun 1973, Malaysia mengalami krisis beras yang meresahkan semua pihak.

Ketika itu, Malaysia bergantung kepada import beras asing sebanyak 10 hingga 20 peratus atau 100,000 hingga 200,000 tan setahun yang diperolehi dari negara Thailand dan China.

Krisis ini mula berlaku apabila Kerajaan Thailand melarang pengeksportan beras keluar dari negara mereka dan mengenakan kouta sebanyak 3,900 tan untuk dijual kepada Malaysia sedangkan keperluan negara untuk Semenanjung Tanah Melayu sahaja adalah sebanyak 30,000 tan beras dalam tempoh masa tertentu.

Krisis ini sebenarnya melibatkan seluruh dunia apabila negara-negara pengeluar beras dunia seperti Thailand, Indonesia, India dan Bangladesh mengalami cuaca kemarau dan ribut taufan melanda negara Filipina. Ditambah pula dengan kemerosotan 10 peratus pengeluaran padi di negara China yang turut dilanda bencana alam pada tahun sebelumnya.

Lebih merumitkan, negara pengeksport beras seperti Republik Khmer (Kemboja) pula terpaksa mengimport beras akibat cuaca buruk, pentadbiran dan pengawalan tanaman yang tidak betul serta peperangan yang terjadi di negara mereka.

Tun Abdul Razak selaku Perdana Menteri Malaysia mengarahkan Tun Hussein Onn selaku Timbalan Perdana Menteri memikirkan langkah-langkah drastik untuk menangani masalah ini.

HUSSEIN ONN BERHADAPAN CABARAN BERIKUT ;

1. Kurangnya beras dalam negara akan melaparkan rakyat,

2. Jika bekalan beras terlalu banyak pasti akan menjejaskan pendapatan petani yang membanting tulang di sawah akibat penurunan harga padi ke paras terendah,

3. Perlu mengekang golongan penyorok beras dan penyeludup beras tempatan ke negara jiran kerana harga beras di pasaran dunia naik mendadak.

Menggunakan kecekalan dan kebijaksanaannya, Hussein Onn menggunakan agensi Lembaga Padi dan Beras Negara (LPN) yang ditubuhkan oleh Tun Razak pada 20 September 1971 untuk mengimbangi kedua-dua pihak (rakyat dan petani) disamping memperbaiki taraf hidup petani.

Malaysia beruntung dengan kebijaksanaan pemimpin dan kecekapan kakitangan LPN, negara kita berjaya membawa masuk beras-beras dari negara lain bagi menampung kekurangan beras akibat kouta yang dikenakan oleh negara Thailand.

Hussein Onn juga memujudkan Jawatankuasa Peringkat Menteri dan Negeri. Pasukan Polis serta Tentera pula berjaya mengadakan sekatan jalan raya di sempadan bagi membanteras penyeludupan beras ke luar negara. Pihaknya juga menggerakkan operasi menyerbu kilang-kilang yang menyorok stok simpanan beras.

Tun Hussein Onn dianggap sebagai pemimpin yang tegas dan berkaliber sehingga mampu memujudkan kerjasama yang erat di antara agensi-agensi kerajaan untuk menyelesaikan krisis negara.

Al-Fatihah kepada Allahyarham Tun Hussein Onn, Perdana Menteri Malaysia yang ketiga. Terima kasih dari rakyat Malaysia atas sumbangan Tuan.

—————–
Rujukan : Buku DAULAT UMNO Edisi Khas/Tok Ayah Zahalan Man, terbitan Cahaya Nur Modal Insan.


Isteri-Isteri Raja-Raja Melayu Yang Berbangsa Asing

Pertama
sekali, penulis ingin merafak sembah takzim dan merakamkan setinggi-tinggi
ucapan tahniah kepada DYMM Seri Paduka Baginda Yang Dipertuan Agong ke-16,
Sultan Abdullah Ri’ayatuddin al-Mustafa billah Shah dan juga Tuanku Permaisuri
Agong atas pertabalan baginda berdua pada 30 Julai yang lalu. Penulis memohon
ke hadrat Allah SWT supaya sentiasa membimbing baginda berdua memerintah negara
dengan adil dan saksama demi agama, bangsa dan negara tercinta kita ini. Amin.

Berbalik pada perbincangan artikel ini, pada tahun lepas, 2018, negara menerima khabar gembira apabila DYMM Yang Dipertuan Agong ketika itu yang juga Sultan Kelantan, Sultan Muhammad V, melangsungkan perkahwinan dengan seorang bekas ratu cantik Russia bernama Rihana Oksana Gorbatenko. Penulis tidak mahu mengulas berkenaan status rumahtangga baginda tersebut pada masa kini kerana ia adalah urusan peribadi baginda dan hal ehwal dalaman istana Kelantan. Diharapkan semua urusan baginda berjalan dengan baik.

Apa
yang mahu diperbincangkan ialah berkenaan wanita-wanita berbangsa asing atau
berketurunan bangsa asing yang pernah menjadi isteri Raja-Raja Melayu dan ada juga
dalam kalangan mereka yang ditabalkan sebagai Sultanah semasa pemerintahan
suami mereka. Dalam sejarah Raja-Raja Alam Melayu khususnya di Tanah Melayu
atau pada masa kini negara tercinta kita Malaysia, perkahwinan antara Raja-Raja
Melayu dengan wanita berbangsa asing bukanlah sesuatu yang asing dan baharu.

Jika kita telusuri catatan sejarah Alam Melayu seawal zaman Kesultanan Melayu Melaka, terdapat catatan daripada manuskrip Sulalatus Salatin yang menceritakan berkenaan perkahwinan seorang puteri raja berbangsa China daripada Tanah Besar China yang bernama  Puteri Li Po berkahwin dengan Sultan Mansur Shah setelah beliau memeluk agama Islam.

Hasil daripada perkahwinan tersebut mereka dikurniakan seorang putera iaitu Paduka Mimat. Sama ada benar atau tidak Puteri Hang Li Po tersebut merupakan puteri kepada Maharaja China pada zaman Dinasti Ming ketika itu atau hanya seorang gadis berbangsa China yang menetap di Melaka ketika itu, terdapat perbezaan pandangan dalam kalangan para sejarawan.

Walau bagaimanapun, perkahwinan tersebut tidak mustahil boleh berlaku kerana pada waktu itu, Kesultanan Melaka mempunyai hubungan diplomasi yang begitu erat dengan Kerajaan Dinasti Ming di Tanah Besar China. Tambahan pula, pelabuhan entreport Melaka dan Selat Melaka ketika itu begitu sesak dengan kemasukan para pedagang asing terutamanya daripada Tanah Besar China.

Itu adalah catatan sejarah yang tidak dapat disangkal lagi. Lebih menarik lagi, lebih awal daripada zaman tersebut, terdapat catatan Portugis menulis bahawa Megat Iskandar Shah, Raja Melaka yang kedua pernah berkahwin dengan seorang gadis anak kepada seorang kapten kapal Cina yang menetap di Melaka.

Kesultanan Johor moden mencatatkan ramai wanita berbangsa asing dikahwini oleh Sultan-Sultan Johor dan pernah ditabal sebagai Sultanah Johor. Almarhum Sultan Abu Bakar Johor pernah berkahwin dengan tiga orang wanita berbangsa Eropah, Cina dan Turki Kaukasan. Dua daripada mereka pernah ditabal sebagai Sultanah Johor ketika zaman pemerintahan baginda.

Pertama ialah seorang wanita berketurunan kacukan Eropah dan Cina iaitu Cecilia Catherina Lange. Bapanya berasal dari Denmark yang menetap di Bali manakala ibunya merupakan seorang wanita berbangsa Cina. Setelah memeluk Islam dan berkahwin dengan Sultan Abu Bakar sekitar tahun 1870, beliau memakai nama dan gelaran Y.A.M Cik Puan Besar Zubaidah. Bagindalah merupakan bonda kepada Sultan Ibrahim al-Masyhur yang menggantikan takhta ayahanda baginda.

Almarhum
Sultan Abu Bakar juga berkahwin dengan seorang wanita berbangsa Cina bernama
Wong Ah Gew. Beliau merupakan anak seorang pedagang Cina terkenal yang menetap
di Singapura. Setelah memeluk Islam dan berkahwin dengan Sultan Abu Bakar
sekitar tahun 1880-an, beliau ditabalkan sebagai Sultanah Johor dengan memakai
nama dan gelaran Sultanah Fatimah. Baginda mangkat pada awal tahun 1890-an. Cik
Puan Aminah iaitu adik-beradik dengan Sultanah Fatimah berkahwin pula dengan
Ungku Abdul Majid, adinda kepada Sultan Abu Bakar dan dikurniakan seorang
zuriat iaitu Ungku Maimunah yang berkahwin dengan sepupunya, Sultan Ibrahim
al-Masyhur.

Ketika
zaman pemerintahan Sultan Abu Bakar juga, hubungan diplomatik antara Kerajaan
Johor dengan Kerajaan Khilafah Turki Uthmaniyyah begitu erat. Baginda pernah
berkahwin dengan seorang gadis berbangsa Kaukasan (Caucassian) dari Istanbul
iaitu Khadijah Hanum pada awal tahun 1890-an dan ditabal sebagai Sultanah Johor
dengan gelaran Sultanah Khadijah. Melalui perkahwinan tersebut, baginda berdua
dikurniakan seorang puteri bernama Tunku Fatimah.

Seperti
Almarhum ayahandanya, Almarhum Sultan Ibrahim al-Masyhur juga pernah berkahwin
dengan beberapa orang wanita berbangsa Eropah dan India. Baginda sendiri
berdarah kacukan bangsa Eropah dan Cina pada sebelah nasab bonda baginda.
Baginda pertama kali berkahwin dengan sepupunya, Ungku Maimunah yang
berketurunan Cina pada nasab sebelah bondanya sepertimana yang telah dijelaskan
sebelum ini dan baginda memakai gelaran Sultanah Maimunah. Bagindalah bonda
kepada Sultan Ismail yang menggantikan takhta ayahandanya.

Kali
kedua Sultan Ibrahim al-Masyhur berkahwin pula dengan seorang wanita yang
dikatakan berketurunan India dan ditabal sebagai Sultanah Johor dengan gelaran
Sultanah Rogayah / Ruqaiya. Melalui perkahwinan tersebut, baginda berdua
dikurniakan seorang putera yang bernama Tengku Putra Abu Bakar. Putera kepada
Tengku Putra Abu Bakar iaitu Tengku Sulaiman pula berkahwin dengan seorang
puteri kepada Tuanku Syed Harun Putra Jamalullail, Raja Perlis, dan beliau
pernah ditabal sebagai Pemangku Raja Perlis ketika Tuanku Syed Harun Putra
bertakhta sebagai Yang Dipertuan Agong ketiga.

Perkahwinan
kelima baginda adalah dengan seorang wanita Inggeris bernama Helen Bartholomew
di London dan ditabalkan sebagai Sultanah Johor dengan gelaran Sultanah Helen
Ibrahim pada tahun 1931.

Setelah
mereka berdua berpisah, Sultan Ibrahim al-Masyhur mengahwini seorang lagi
wanita berbangsa Eropah iaitu Marcella Mendl yang memeluk Islam dan menukar
namanya kepada Fawziah. Ditabal sebagai Sultanah Johor sekitar tahun 1940-an
dengan memakai gelaran Sultanah Marcella Ibrahim. Melalui perkahwinan tersebut,
baginda berdua dikurniakan seorang puteri bernama Tunku Miriam.

Seperti
nendanya, Almarhum Sultan Mahmud Iskandar Johor juga pernah berkahwin dengan
seorang wanita berbangsa Inggeris bernama Josephine Ruby Trevorrow. Setelah
memeluk Islam dan berkahwin dengan baginda Sultan Iskandar, beliau memakai nama
dan gelaran Cik Puan Khalsom. Bagindalah bonda kepada Sultan Ibrahim Ismail
yang memerintah negeri Johor pada masa kini dan juga bonda kepada Tuanku Hjh.
Azizah Aminah Maimunah Iskandariah yang merupakan DYMM Raja Permaisuri Agong
pada masa kini.

Itu cerita negeri Melayu di selatan, di negeri-negeri Melayu utara dan Pantai Timur Tanah Melayu pula, ramai Raja-Raja Melayunya yang berkahwin dengan wanita berbangsa Thai atau Siam. Sebagai contoh, Sultan Kedah, Almarhum Sultan Abdul Hamid Halim Shah pernah berkahwin dengan ramai wanita berbangsa Thai atau berketurunan Siam.

Antaranya ialah Cik Sepa Chandra yang berbangsa Thai. Tinggalan Istana Sepacendera di Alor Star adalah bukti binaan cinta yang dibina atas perintah Sultan Abdul Hamid Halim Shah untuk isterinya itu. Melalui perkahwinan tersebut, baginda berdua dikurniakan beberapa orang putera dan puteri.

Kemudian
Sultan Abdul Hamid Halim Shah berkahwin pula dengan seorang wanita berketurunan
Thai yang bernama Cik Manjalara, anak seorang Pegawai Thai. Beliau adalah bonda
kepada Bapa Kemerdekaan dan Bapa Malaysia kita iaitu Tunku Abdul Rahman Putra
al-Haj yang juga Perdana Menteri Malaysia yang pertama.

Selain
itu, Sultan Abdul Hamid Halim Shah juga pernah berkahwin dengan tiga orang
wanita berketurunan Arab daripada keluarga Sayyid dan Syarifah iaitu Syarifah
Meriam, Syarifah Seha dan Syarifah Fatimah. Setiap perkahwinan mereka
dikurniakan zuriat putera dan puteri.

Jika
Sultan Muhammad V pernah mengahwini Ratu Cantik Russia, Almarhum Tuanku Syed
Harun Putra Jamalullail, Raja Perlis keenam pula pernah mengahwini seorang Ratu
Cantik Thailand bernama Riem Baedsayanawim yang memeluk Islam dan memakai nama
dan gelaran Cik Puan Mariam. Hasil perkahwinan baginda berdua dikurniakan
beberapa orang putera. Keturunan Raja-Raja Perlis sendiri adalah daripada
keturunan wangsa kabilah Arab Jamalullail yang bersambung nasab sehingga Nabi
Muhammad SAW.

Dalam sejarah Kerajaan Negeri Sembilan, DYMM Yang Dipertuan Agong yang pertama yang juga Yang Dipertuan Besar Negeri Sembilan, Almarhum Tuanku Abdul Rahman, perkahwinan pertama baginda adalah dengan seorang wanita berbangsa Eropah bernama Dulcibella Campbell.

Setelah memeluk Islam dan berkahwin dengan baginda, beliau menukar nama dan memakai gelaran Cik Puan Maimunah. Bagindalah merupakan bonda kepada Almarhum Tuanku Ja’afar yang menggantikan takhta ayahanda baginda dan juga pernah menaiki takhta sebagai DYMM Yang Dipertuan Agong yang ke-10.

Sultanah
Pahang sebelum ini iaitu Sultanah Hajjah Kalsom yang merupakan balu kepada
Almarhum Sultan Haji Ahmad Shah, berdarah kacukan Parsi dan Pakistan. Baginda
berdua dikurniakan seorang putera. Raja Permaisuri Perak ketika ini yang juga merupakan
isteri kepada Sultan Nazrin Muizzuddin Shah iaitu Tuanku Zara Salim merupakan
darah kacukan “Mat Salleh” dari nasab ayahanda baginda.

Sultan
Sharafuddin Idris Shah yang sedang memerintah negeri Selangor pada masa kini
pernah mengahwini seorang wanita kulit putih dari Amerika Syarikat yang bernama
Lisa Davis. Setelah memeluk Islam dan berkahwin dengan baginda, beliau memakai
gelaran Cik Puan Nur Lisa Idris. Beliau merupakan bonda kepada Raja Muda
Selangor pada masa kini iaitu Tengku Amir Shah yang akan mewarisi takhta
ayahandanya.

Almarhum Sultan Mahmud al-Muktafi billah Shah yang pernah memerintah negeri Terengganu pernah berkahwin dengan seorang wanita berketurunan keluarga Arab al-Sagoff dan juga al-Junid yang terkenal dan begitu berpengaruh di Alam Melayu. Wanita tersebut bernama Y.T.M Dato’ Seri Syarifah Nong Fatimah al-Sagoff.

Beliau merupakan bonda kepada Sultan Mizan Zainal Abidin, Sultan yang memerintah negeri Terengganu pada masa kini. Sultan Mizan Zainal Abidin sendiri mempunyai darah keturunan Thai apabila moyang perempuan baginda yang juga bonda kepada Almarhum Sultan Ismail Nasiruddin iaitu nenda baginda, merupakan seorang wanita berbangsa Thai yang memeluk Islam dan menukar namanya kepada Cik Maimunah apabila berkahwin dengan ayahanda baginda Sultan Ismail iaitu Almarhum Sultan Zainal Abidin II.

Jika
kita membaca sejarah Raja-Raja Melayu di luar Tanah Melayu, terdapat juga
rumpun Raja Melayu yang berkahwin dengan wanita bangsa asing seperti Almarhum
Sultan Syarif Abdul Hamid II Alkadrie daripada Kesultanan Pontianak di
Kalimantan Barat yang berkahwin dengan seorang wanita Belanda kelahiran
Surabaya bernama Marie atau Didie van Delden. Setelah memeluk Islam dan
berkahwin dengan baginda, beliau bergelar Ratu Mas Mahkota Pontianak. Baginda
Sultan Syarif Abdul Hamid II sendiri berdarah kacukan Arab dan Melayu. Hasil
perkahwinan baginda berdua mereka dikurniakan seorang putera dan seorang
puteri.

Kepada
Raja-Raja Melayu serta para sultanah dan isteri-isteri mereka yang telah
kembali ke hadrat Ilahi, marilah kita sebagai umat Islam berdoa semoga Allah
SWT mengampuni dosa mereka dan ditempatkan roh-roh mereka bersama orang-orang
solihin. Kepada Raja-Raja Melayu, Sultanah dan Raja Permaisuri yang masih
hidup, kita doakan kesejahteraan mereka dan sentiasa diberi kekuatan dan
petunjuk dalam memerintah negera dan negeri dengan adil, saksama, aman dan
makmur. Amin.

RUJUKAN:

Kong
Yuanzhi, “Cerita Hang Li Po: Ode Persahabatan Kedua-Dua Bangsa China-Malaysia,”dalam Sari 19 (2019), hlm. 179-187.

Nurulwahidah
Fauzi, “Peranan Arab Hadrami di Dalam Mempengaruhi Politik Istana Kerajaan
Johor Pada Awal Abad ke-20 M,” dalam International Journal of West Asian
Studies, Vol. 4, No. 2, hlm. 1-21.

Yazid
Mat & Hazman Hassan, “Perlis: Dari Jajahan Takluk ke Negeri Berdaulat,”
diakses daripada Laman Web Rasmi Arkib Negara Malaysia pada bulan Julai 2019.

Laman
web Royal Ark, pautan laman web: http://www.royalark.net,
dirujuk pada bulan Julai 2019.


Harry Potter & Tawanan Azkaban – Penjara Atau Rumah Sakit Jiwa?

Dalam banyak-banyak siri Novel Harry Potter (1 – 7), Novel Harry Potter & Tawanan Azkaban adalah yang paling sedikit bilangan jualannya, hanya 65 juta daripada 500 juta salinan terjual sehingga awal tahun 2020 [1]. Tapi kali ini penulis tak nak bincang pasal jualan buku ini, penulis nak bedah berkenaan Azkaban.

Apa sebenarnya Azkaban? Adakah ianya satu penjara? Rumah sakit jiwa? atau kem konsentrasi? J.K. Rowling pernah dedahkan bahawa Azkaban diambil daripada penjara sebenar Alcatraz dan perkataan ‘Abadan’ yang datang daripada bahasa Hebrew dan Arab [2].

Asalnya, Azkaban adalah sebuah kubu, yang dibina pada kurun ke-15 oleh seorang ahli sihir dan penuntut ilmu hitam yang hebat bernama Ekrizdis. Lokasinya berjaya disembunyikan oleh Ekrizdis menggunakan mentera penyembunyian, terhijab pandangan Azkaban daripada mata Muggle dan Ahli Sihir ketika itu [2].  Beliau juga tinggal di sana sambil menawan, mengumpan dan menyeksa kelasi Muggle sampai ke akhir hayatnya.

Mentera penyembunyian (concealment) Ekrizdis sungguh berkuasa sehingga Azkaban berjaya disembunyikan sehingga beliau mati. Selepas kematiannya, mentera itu semakin lemah dan menghilang, sekaligus mendedahkan kewujudan Azkaban di mata dunia. Namun begitu, apa yang membimbangkan masyarakat bukanlah Azkaban itu sendiri, tapi apa yang menghuni di dalamnya, iaitu makhluk Dementors.

Kita akan bincangkan pasal Dementors untuk artikel lain kali. Namun persoalan yang kita ingin bincangkan di sini ialah peranan Azkaban itu dalam siri Harry Potter. Mengapakah tempat yang begitu digeruni masih dibiarkan? Adakah tempat itu memberi sumbangan kepada dunia? Dan adakah Azkaban ini berkesan dalam menjalankan peranan logistiknya kepada dunia?

Selepas kewujudan Azkaban diketahui oleh masyarakat ketika itu, ahli sihir lain berpendapat untuk menghancurkan tempat itu. Namun, mereka bimbang jika tempat itu dihapuskan, Dementors akan berkeliaran dan menghuru-harakan dunia. Maka tempat itu dibiarkan selama beberapa tahun sehinggalah Damocles Rowle dilantik sebagai Menteri Sihir pada tahun 1718 sehingga 1726.

Beliau yang bersikap ‘anti-Muggle’ mengguna semula Azkaban sebagai satu penjara kepada Muggle dan Dementors sebagai pengawal penjara tersebut bagi menjimatkan kos daripada membina penjara yang baru. Beliau mengambil kesempatan terhadap sikap ketidakpuasan hati para ahli sihir yang dipaksa untuk tidak menonjolkan diri dengan Muggle, sekaligus mengkapitaliskan pengurusan Azkaban dan Dementors.

Jadi tak payahlah ambil manusia jadi pengawal, tak payah bayar gaji, makan dan minum. Jimat duit, tenaga, masa. Namun, bayaran untuk Dementors ialah jiwa manusia, jadi penghuni Azkaban perlu dipertingkatkan secara optimum memenuhi keperluan Dementors. Di sini timbul persoalan, adakah masyarakat perlukan Azkaban atau Azkaban perlukan masyarakat?

Makanan utama Dementors ialah harapan, kegembiraan dan semangat juang manusia untuk teruskan hidup [3]. Kalau nak pastikan Dementors cukup makan, bilangan manusia perlu dipertingkat. Jadi, tak kiralah manusia itu penjenayah atau tak, asalkan Dementors cukup makan, dan populariti serta legasi Kementerian Sihir dijaga, sumbatlah sesiapa sahaja dalam penjara. Kalau nak bincang secara komparatif, situasi ini berlaku sama seperti dekat US sekarang.

US memiliki penghuni penjara terbesar dunia, iaitu sebanyak 2.2 juta orang pada awal Jun 2020 [4]. Namun bukan semuanya penjenayah. Dalam krisis pesakit mental, mereka lebih kerap bersemuka dengan polis berbanding psikiatris. Jadi hasilnya, 2 juta orang pesakit mental disumbat ke dalam lokap setiap tahun [5]. Sekurang-kurangnya 15% lelaki dan 30% perempuan dalam penjara memiliki komplikasi masalah mental. Jadi, patutkah pesakit mental disumbat ke dalam penjara, sedangkan majority pesakit mental adalah ‘non-violent’ [6] ?

Dalam novel Harry Potter, stok manusia yang macam mana kesukaan Dementors, orang gembira atau orang kecewa? Kajian menunjukkan bahawa program-program dan polisi yang meningkatkan kegembiraan ada menunjukkan kesan langsung dalam mencegah jenayah dan penggunaan dadah [7].

Maka, Dementors lebih suka orang yang gembira berbanding orang yang sudah depresi. Tidak hairanlah antara tindakan Voldemort selepas hidup semula ialah melepaskan Dementors berkeliaran merata-rata, kerana mereka dambakan jiwa yang gembira, berbanding jiwa penghuni Azkaban yang sudah merana.

Bila kita perhati balik, siri Harry Potter ini cuba mengajar kita bagaimana sesebuah masyarakat mengendalikan golongan penjenayah dan pesakit mental. Mereka golongan yang berbeza, namun berakhir di tempat yang sama.

Jika kita nak panggil penghuni Azkaban sebagai banduan, itu kurang tepat kerana polisi yang diamalkan hanyalah tangkap muat sahaja secara rawak. Muggle ke anti-Muggle ke, Dementors tetap diberi makan. Kita sendiri pun tidak pernah mempersoalkan penghuni penjara sama ada betul-betul bersalah atau tidak.

RUJUKAN:

[1]      J. Atkins, “The Most Popular Harry Potter Book (According To Sales),” screenrant.com, 7 January 2020. [Online]. Available: https://screenrant.com/harry-potter-book-popular-best-sales/. [Accessed August 2020].

[2]      S. Natividad, “10 Facts About Azkaban The Harry Potter Films Left Out,” screenrant.com, 6 April 2019. [Online]. Available: https://screenrant.com/harry-potter-azkaban-movies/#:~:text=9%20IT%20WASN’T%20ORIGINALLY,practitioner%20of%20the%20Dark%20Arts.. [Accessed August 2020].

[3]      J. Novaro, “7 WAYS THE HARRY POTTER SERIES DEALS WITH MENTAL ILLNESS,” www.jimenainovaro.com, 27 May 2019. [Online]. Available: https://www.jimenainovaro.com/blog/2019/5/27/7-ways-the-harry-potter-series-deals-with-mental-illness. [Accessed August 2020].

[4]      statista.com, “Countries with the largest number of prisoners, as of June 2020,” statista.com, [Online]. Available: https://www.statista.com/statistics/262961/countries-with-the-most-prisoners/. [Accessed 28 August 2020].

[5]      National Alliance of Mental Illness, “Jailing People with Mental Illness,” nami.org, [Online]. Available: https://www.nami.org/Advocacy/Policy-Priorities/Divert-from-Justice-Involvement/Jailing-People-with-Mental-Illness. [Accessed August 2020].

[6]      Swanson et.al., “Mental illness and reduction of gun violence and suicide: bringing epidemiologic research to policy,” Ann Epidemiol, vol. 25, no. 5, p. 366–376, 2015.

[7]      University of California, “Happiness can deter crime, a new study finds,” sciencedaily.com, 23 August 2011. [Online]. Available: https://www.sciencedaily.com/releases/2011/08/110822091859.htm. [Accessed August 2020].


Polo: Sejarah Sukan Bangsawan Dan Raja-Raja

Aku tak tahu kenapa, tetapi baru-baru ini hangat pulak isu tentang sukan Polo. Sebagai seorang yang sangat oppurtunis, aku mengambil kesempatan untuk menggunakan isu ini untuk menceritakan sedikit serba sedikit tentang sejarah sukan Polo. Selain kau orang dok melayan dua tokoh negara kita bergaduh, apa kata kita ambil sikit manfaat dengan berilmiah sedikit daripadanya.

Sukan polo ya? Haa… sukan polo! Sejarahnya dikatakan berkemungkinan merupakan sukan yang paling tua di dunia dengan dicatatkan bahawa dimainkan sekurang-kurangnya pada 600 SM oleh suku Turkoman dan orang Parsi, di mana pada perlawanan itu dimenangi oleh suku Turkoman. Parsi dipercayai sebagai tempat asal-usulnya sukan Polo dengan lelaki dan perempuan dikatakan bermainnya. Gambaran Maharaja Khosrow dan juga permaisurinya sangat dekat sukan Polo.

Antara tokoh-tokoh purba yang bermain dengan sukan Polo ialah Maharaja Shapur II yang bermainnya ketika hanya berusia 7 tahun sahaja pada tahun 316 Masihi. Kemudian, musuh, jiran dan nemesis utama Parsi iaitu Byzantine mempelajari sukan ini lalu terus menjadi tradisi di kalangan bangsawan Byzantine pula.

Dikatakan bahawa Maharaja Theodosius II (408-450 Masihi) telah membina sebuah stadium yang dinamakan tzykanisterion yang dibina di dalam mahligai agung Byzantine itu sendiri.  Ketaksuban Byzantine pada polo bukan sahaja mewujudkan maharaja yang sangat mahir bermainnya seperti Maharaja Basil I (867-886 Masihi), bahkan terdapat seorang maharaja seperti Maharaja Alexander (912-913) yang mati kerana hanya kepenatan bermain polo sahaja!

Selain mati kepenatan, pemerintah kerajaan Trebozond seperti John I ()1235-1238 Masihi) atau seperti Qutubuddin Aibak (1206-1210 Masihi) pemerintah Kesultanan Delhi mati dalam kemalangan ketika bermain polo. Tokoh-tokoh lain yang turut dicatatkan menggemari sukan ini adalah seperti Salahuddin Al-Ayyubi (1174 –1193 Masihi) daripada Dinasti Ayyubi dan Baybars (1260 – 1277) daripada Kesultanan Mamluk turut menggalakkan  dan bermain sukan ini.

Bukan di wilayah sekitar Eropah, Utara India dan Timur Tengah sahaja, bahkan sukan ini turut sampai ke negara seperti China dan Jepun ketika Zaman Pertengahan dahulu popularitinya. Di China, dipercayai bahawa sukan Polo mula memasuki ketamadunan mereka pada tahun penghujuing Dinasti Han oleh suku Xianbei daripada Utara China. Ketrika zaman zaman Dinasti Tang, sukan ini menjadi sangat popular bahkan kebanyakan pemain ternamanya daripada kaum wanita sendiri.

Pada zaman moden, British yang bertanggungjawab dalam penyebaran sukan polo ini apabila ketika mereka mula menjajah India. Polo mula menjadi popular di England dan banyak kelab Polo mula tumbuh di England. Dari situ, mereka mula menjadi penyebar sukan polo ke bahagian-bahagian lain di dunia termasuklah Argentina, yang kemudiannya akan dikenali sebagai salah satu kiblat utama sukan Polo kerana betapa banyak pemain polo handalan dunia lahir dari sana!


Tapak Tamadun Antara Tertua Dunia Ditemui Di Oman

Ahli-ahli arkeologi di Oman menemukan sebuah tapak Zaman Gangsa dan Zaman Besi yang cukup penting semasa melakukan kerja-kerja awal dalam Projek Jalan Berkembar- Sinaw-Mahut (pada Februari 2014). Hasil-hasil awal penerokaan yang dilakukan telah mendedahkan sejumlah barangan purba yang usianya menjangkau 2300 tahun dan lebih. Barangan tersebut mempunyai kaitan dengan tamadun Majan yang agung, sebuah tamadun yang kali pertama disebutkan di dalam teks-teks kuneiform Sumeria sebagai sumber tembaga dan batu diorit yang penting buat Mesopotamia.

Sepasukan penyelidik dari Kementerian Warisan dan Budaya mula menjalankan kerja-kerja ekskavasi di tapak arkeologi yang terletak di Bildat Al-Ayoon itu demi memelihara sekitar 250 buah kubur sebelum melanjutkan kerja-kerja pembinaan jalan. Ahli-ahli arkeologi menemukan sejumlah artifak, termasuklah tembaga dan barang perhiasan yang bertarikh sekitar Zaman Besi hingga ke pertengahan Zaman Gangsa bagi tamadun Majan, yang kadangkala disebut sebagai tamadun Magan.

Tablet-tablet Sumeria yang menyebutkan tentang tamadun Magan sebagai sumber yang membekalkan tembaga dan dipercayai secara meluas bahawa Magan ini terletak di Oman moden dan mungkin meliputi sebahagian Iran. Catatan-catatan perdagangan dari tamadun Lembah Indus, Sumeria dan Assyria kesemuanya menyebutkan tentang pelabuhan Magan dan menyifatkan kejayaan ekonomi yang mereka kecapi sebagai sumbangan yang antara lain adalah daripada Magan, yang dirujuk dalam teks-teks purba sebagai ‘Gunung Tembaga’.

Sememangnya bukti dari penggalian yang dilakukan berhampiran Sohar di Oman mendapati bahawa lombong tembaga dan kilang peleburan dibangunkan dengan cukup maju pada tahun 2000SM. Pada hari ini, terdapat sebanyak 150 buah tapak tembaga purba ditemui di seluruh Oman.

Pelbagai komoditi berharga yang lain di Mesopotamia turut datang dari Magan. Antara lain termasuklah kayu dan batu. Tukang-tukang kayu dari Magan juga pernah disebutkan secara spesifik di dalam inskripsi-inskripsi Sumeria tahun 2050SM.

Isolasi relatif dari tamadun Magan berlanjutan sehingga milenium pertama apabila tapak-tapak arkeologi yang digali menunjukkan petanda bahawa Oman telah pun berhubung dengan empayar Assyria dan Arya. Tamadun Arya dipercayai memperbaharui hubungan perdagangan dengan Oman yang berfungsi sebagai rangkaian yang membawa masuk kayu, tembaga dan rempah-ratus.

Penyelidikan yang lebih mendalam di semenanjung Oman telah menemukan sejumlah tapak arkeologi milik tamadun Magan. Akan tetapi, maklumat berkenaan zaman yang penting dalam sejarah Oman ini masih lagi tidak banyak. Ahli-ahli arkeologi masih belum mengetahui sama ada terdapat sebarang barangan tembaga di tapak arkeologi Bildat Al-Ayoon ataupun tidak.

Walau bagaimanapun, diharapkan supaya penemuan yang dilakukan ini dapat mencerahkan lagi kefahaman tentang tamadun Magan yang masih serba sedikit setakat ini, sebuah tamadun yang memainkan peranan yang cukup penting buat Mesopotamia dan sejarah Oman.

DITERJEMAHKAN DARI:April Holloway. (13 Februari 2014). Ancient artefacts found in Oman are linked to great Majan civilisation. Ancient Origins. https://www.ancient-origins.net/news-history-archaeology/ancient-artefacts-found-oman-are-linked-great-majan-civilisation-001337


The 38th Parallel: Sempadan Yang Memisahkan Dua Korea

Semenanjung Korea secara rasminya bebas dari cengkaman Jepun selepas berakhirnya P3rang Dunia Kedua (WW2) pada tahun 1945, setelah dikuasai oleh Empayar Jepun sejak dari tahun 1910 semasa era pemerintahan Emperor Sunjong, iaitu Dinasti terakhir Raja Korea.

Namun begitu, pembebasan tersebut tidak memberikan Korea status sebagai sebuah negara bangsa yang merdeka.

Sebaliknya, ketiadaan Jepun telah membentuk kelompongan kuasa (power vacuum) di semenanjung Korea, sekali gus menjadikan wilayah strategik itu sebagai kawasan perebutan pengaruh yang melibatkan dua hegemoni kuasa besar dunia; Amerika Syarikat (AS) dan Kesatuan Soviet (USSR).

Amerika Syarikat yang pada ketika itu sedang berada di ambang P3rang Dingin dengan Kesatuan Soviet, telah menjadikan wilayah Korea sebagai ‘benteng’ utama dalam mengekang sebarang usaha penyebaran pengaruh komunis Soviet dan China.

Setelah ‘Allies Power’ berjaya menundukkan Empayar Jerman dan Jepun semasa WW2, AS dan USSR dengan ghairahnya memulakan langkah percaturan geopolitik mereka di Benua Asia khususnya di wilayah Asia Timur dengan mensasarkan semenanjung Korea dan Vietnam.

Persaingan dua kuasa besar tersebut kemudiannya membawa kemudharatan yang besar ke atas rakyat Korea, yang mana Bangsa Korea telah di doktrin dengan dua ideologi politik berbeza, iaitu; Kapitalis dan Sosialis.

Perbezaan yang ketara dalam aspek fundamental asas ideologi ini telah membawa kepada perpecahan semenanjung Korea, sedangkan dahulunya mereka semua hidup di bawah satu empayar yang sama selama beribu tahun.

Pada tahun 1948, semenanjung Korea telah dipecahkan kepada dua wilayah iaitu; wilayah Korea Utara dan Korea Selatan. Perpecahan ini dibuat menerusi garis sempadan ‘artificial’ ciptaan barat yang dinamakan sebagai ‘The 38th Parallel’.

Lebih spesifik, sempadan ini direka oleh ‘US War and State Department’ bagi menggerakkan usaha untuk membentuk sebuah negosiasi yang ‘harmoni’ bersama USSR.

Wilayah selatan telah dikuasai oleh pimpinan kerajaan yang berideologi Kapitalis, menerusi pemerintahan Syngman Rhee selaku Presiden Korea Selatan yang pertama, setelah menubuhkan kerajaan ‘Republic of Korea’ (ROK) pada 15 Ogos 1948 atas sokongan padu dari AS.

Manakala, wilayah utara pula ditadbir oleh Kim Il-Sung yang turut digelar sebagai ‘Pemimpin Ulung’ Korea Utara yang pertama, dengan mengadaptasi ideologi Komunis atas sokongan kerajaan Soviet dan China menerusi penubuhan ‘Democratic People’s Republic of Korea’ (DPRK) pada 9 September 1948.

Melalui ‘persefahaman’ yang dibuat secara bersama di antara kerajaan AS dan USSR, kedua-dua hegemoni tersebut telah bersetuju untuk membuat pengunduran tentera dari semenanjung Korea secara berperingkat.

Pengunduran itu dimulakan oleh tentera Soviet pada tahun 1948, diikuti dengan pengunduran pasukan tentera AS pada tahun 1949.

Walau bagaimanapun, pengunduran kedua-dua pasukan tentera ini tidak langsung memberikan keamanan kepada semenanjung Korea. Sebaliknya, negara Korea Utara dan Korea Selatan bertanggapan bahawa mereka adalah musuh.

Permusuhan sesama sendiri itu telah diburukkan lagi dengan kewujudan fahaman radikal yang dibentuk melalui pertembungan dua ideologi politik yang berbeza. Hal ini dikatakan demikian kerana, masing-masing mahu mentadbir semenanjung Korea secara total dengan mendirikan negara berasaskan fahaman sendiri.

Malah, kedua-dua pemimpin Korea Utara dan Korea Selatan dikatakan tidak menerima sebarang bentuk ketetapan yang telah dipersetujui menerusi ukiran sempadan ‘The 38th Parallel’. Hal ini telah membawa kepada malapetaka baharu yang dahsyat, iaitu P3rang Korea yang berlaku pada 25 Jun 1950 hingga 27 Julai 1953.

Menurut rekod sejarah, sempadan ‘The 38th Parallel’ telah direncanakan sejak bulan Julai tahun 1945 lagi, melalui persidangan antarabangsa yang dikenali sebagai ‘Postdam Conference’.

Persidangan Postdam telah dianjurkan oleh ‘The Allied Powers’, yang terdiri daripada negara-negara pemenang WW2 iaitu; AS, USSR dan British. Persidangan yang diadakan di wilayah Berlin, Jerman ini berlangsung pada 17 Julai 1945 hingga 2 Ogos 1945.

Pada awalnya, sempadan ‘The 38th Parallel’ hanya lah bersifat sementara dengan tujuan untuk ‘menstabilkan’ semula wilayah semenanjung Korea selepas berakhirnya WW2, yang mana AS dan USSR bersetuju untuk menguruskan perletakan senjata angkatan tentera Jepun secara bersama.

Tidak lama selepas itu, persidangan seterusnya diadakan di Moscow, Russia bagi membincangkan pembentukan dan hala tuju kerajaan Korea yang merdeka.

Persidangan yang turut dikenali sebagai ‘Moscow Conference’, telah mencadangkan agar AS, USSR, British dan China untuk terlibat secara langsung di dalam usaha mempersiapkan kepimpinan kerajaan baharu Korea dalam jangka masa 5 tahun, yang bermula pada bulan Disember 1945.

Walau bagaimanapun, persetujuan tersebut tidak bertahan lama, setelah P3rang Dingin di antara AS dan USSR bermula pada tahun 1947.

P3rang Dingin yang dibuat secara ‘halus’ ini semestinya mempengaruhi situasi politik di semenanjung Korea. AS dan USSR seolah-olah menjadikan wilayah itu sebagai gelanggang ‘proxy war’ yang bertujuan semata-mata untuk menjamin kepentingan strategik mereka di wilayah tersebut.

Pep3rangan Korea yang berakhir pada tahun 1953, telah membawa kepada pengekalan sempadan ‘The 38th Parallel’ sehingga ke hari ini. Sempadan ini terletak di kawasan gencatan senjata dan ketenteraan semenanjung Korea, iaitu ‘Korea Dimilitarized Zone’ (DMZ).

Sebagai info, nama sempadan ini diambil bersempena dengan latitud berukuran 38° yang terkandung di atas peta dunia. Sempadan Korea juga diiktiraf sebagai salah sebuah sempadan paling ‘hostile’ dan bahaya di dunia, yang memerlukan tahap kesiap-siagaan keselamatan tertinggi.


Mary & Max (2009) : Penyakit Mental & Persahabatan

Baru-baru ini, kita dikejutkan dengan kematian Chester Bennington, vokalis dari band Linkin Park yang dikenali di seluruh dunia. Baru-baru ini juga, The Patriots telah menaikkan sebuah artikel tentang kemurungan. Kali ini, aku akan menulis tentang salah satu filem yang paling menarik yang pernah aku tonton, filem yang membuka mata dan minda aku tentang penyakit mental (mental illness), iaitu Mary & Max.

Mary & Max merupakan sebuah filem animasi ‘one stop’, bergenre drama-komedi. Filem ini diinspirasikan daripada persahabatan pena yang terjalin selama 20 tahun, di antara Pengarah (Adam Elliot) filem ini sendiri dengan seseorang yang berasal daripada New York. Penceritaan filem ini dilakukan menerusi ‘third person narration’. Gaya penceritaan mampu menarik minat kanak-kanak, namun mesej dan focus di sebalik filem Mary & Max ini hanya mampu difahami dan lebih sesuai dipertontonkan kepada orang dewasa. Filem yang berdurasi lebih kurang 1 jam setengah ini menceritakan kisah persahabatan pena di antara seorang kanak-kanak perempuan berumur 8 tahun yang tinggal di Australia (Mary) dengan seorang lelaki dewasa yang berumur 44 tahun yang tinggal di New York (Max).

Apa yang menarik tentang kehidupan Mary dan Max?

Mary Daisy Dinkle merupakan seorang kanak-kanak yang berkaca-mata. Mary lahir dengan tanda lahirnya di dahi yang sering dijadikan bahan ejekan dan bulian rakan-rakannya di sekolah. Mary merupakan anak tunggal yang tinggal bersama kedua ibu bapanya (Norman dan Vera Dinkle). Norman merupakan seorang yang obses dengan bangkai burung, manakala Vera pula merupakan seorang peminum (alcoholic). Mary merupakan seorang kanak-kanak yang kesunyian, membesar tanpa perhatian yang sepatutnya daripada ibu bapanya sendiri. Mary juga mempunyai seekor ayam belaan yang diberi nama Ethel.

Max Jerry Horrowitz merupakan seorang lelaki Yahudi yang bertukar menjadi seorang Atheist, setelah mengkaji buku-buku yang menulis tentang Tuhan. Max juga menghidap obesiti dan hanya suka memakan ‘chocolate hotdog’. Max tinggal berseorangan di salah satu apartment di New York, ditemani oleh seekor kucing yang diberi nama Hal, beberapa ekor siput babi yang dinamakan dengan nama-nama saintis terkemuka, seekor ikan yang diberi nama Henry dan juga seorang ‘imaginary friend’ yang bernama Mr. Ravioli. Max juga mempunyai seorang jiran buta yang bernama Ivy. Disebabkan penyakit obesiti nya, Max sering menghadiri ‘support group’ yang diberi nama ‘Overeaters Anonymous’ di samping temu janjinya dengan psikiatris yang bernama Dr Bernard Hazelhof.

Di antara persamaan Mary dan Max ialah mereka meminati rancangan televisyen yang bertajuk The Noblets, meminati coklat dan mereka juga berasal daripada institusi kekeluargaan yang bermasalah.

Mengapa Filem Ini Perlu Ditonton?

Mary & Max merupakan salah satu filem yang mampu meningkatkan kesedaran dan mengubah persepsi dan stigma masyarakat tentang penyakit mental. Ini kerana, melalui filem Mary & Max ini sendiri, penonton didedahkan dengan kepada 3 jenis penyakit mental yang dihidapi oleh 3 watak iaitu:

1. Aspeger Syndrome

Asperger Syndrome merupakan satu cabang kepada penyakit autism di mana pesakit mengalami dan mempamerkan kesukaran berinteraksi secara sosial dan komunikasi non-verbal di samping mempunyai minat spesifik yang tersendiri. Meraka yang menghidap Asperger Syndrome tidak pula mempunyai kesukaran bertutur mahupun masalah dari segi tumbesaran kognitif. Malah, sesetengah pesakit mampu mempamerkan kebolehan berbahasa yang tinggi.

Menerusi babak-babak awal filem, symptom Asperger Syndrome ini boleh dilihat pada watak Max. Namun, Max hanya disahkan menghidap Asperger menuju pengakhiran filem. Sebagai contoh, Max seringkali menyatakan bahawa dia tidak memahami niat di sebalik perangai, perlakuan dan tingkah-laku manusia sekeliling. Max juga tidak mampu mengenalpasti gaya ‘non-verbal’ yang digunakan manusia dalam komunikasi seharian, seperti senyuman, kerutan dahi dan lambaian tangan. Oleh itu, apabila Marjorie Butterworth cuba mendekatinya, Max merasa sangat tidak selesa, kerana dia tidak memahami kehendak dan tingkah laku wanita tersebut. Pesakit Asperger Syndrome juga sering kali mempunyai keunikan dan kelebihan dari segi kebolehan untuk fokus dan  dan memberikan tumpuan yang tinggi. Dalam filem Mary & Max ini, Max boleh membaca 2 helai muka surat dalam satu masa di mana hanya sebelah mata yang digunakan untuk membaca 1 helai muka surat dan sebelah lagi untuk helaian muka surat yang kedua.

Kebanyakan daripada mereka yang menghidap Asperger Syndrome merasakan bahawa mereka tidak perlu diubati. Seperti Max yang menyatakan, ‘I do not feel disabled, defective, or in need of a cure. I like being an “aspie”! It would be like changing the colour of my eyes.’

2. Agoraphobia

Agoraphobia merupakan salah satu penyakit mental di mana pesakit mengalami masalah ketakutan apabila berada di tempat-tempat tertentu. Pesakit akan merasakan bahawa sesuatu yang buruk bakal berlaku di tempat tersebut dan mereka akan cuba menjauhkan diri daripada berada di situ.

Watak yang menghidap Agoraphobia ialah jiran hadapan rumah Mary yang bernama Len Hislop. Len merupakan seorang askar veteran yang pernah berkhidmat semasa Perang Dunia Ke-2. Len mengalami kecacatan kekal di mana kedua belah kaki nya telah diratah ikan Piranha apabila dia ditangkap dan diseksa oleh tentera Jepun. Oleh itu, Len hanya mampu bergerak menggunakan kerusi roda. Disebabkan penyakit Agoraphobia nya, Len telah mengupah Mary untuk mengambilkan surat-suratnya di luar rumah dan menyerahkan kepadanya.

Agoraphobia boleh berpunca daripada faktor genetik mahupun faktor sekeliling. Seseorang itu juga boleh menghidap Agoraphobia apabila pernah melalui trauma yang menimbulkan perasaan takut terhadap tempat tertentu. Dalam filem Mary & Max ini, agoraphobia yang dihidapi Len berpunca daripada trauma yang telah menyebabkan kecacatannya.

Kemurungan ataupun ‘depression’ merupakan salah satu penyakit mental yang mampu mencederakan dan membunuh diri. Bagi mereka yang tidak pernah mengalami kemurungan, ianya adalah satu penyakit yang sukar untuk diterangkan mahupun difahami. Kemurungan ini merupakan penyakit yang lebih daripada sekadar perasaan sedih, tetapi ia merupakan perasaan sedih dan ‘moody’  melampau, tanpa sebab-sebab tertentu, dan mampu menyerang pada bila-bila masa dalam durasi yang berbeza. Kemurungan mampu memberi kesan serius pada kesihatan mental mahupun fizikal pesakit. Produktiviti dalam melakukan urusan seharian juga boleh terkesan dengan kemurungan.

Dalam filem Mary & Max, watak Mary bermula sebagai seorang kanak-kanak yang kesunyian dan mempunyai keyakinan diri yang rendah. Berpunca daripada ketidaksempurnaan fizikal (tanda lahir nya di dahi), Mary membesar tanpa seorang pun sahabat melainkan Max, sahabat penanya. Namun, persahabatan mereka hampir musnah apabila setelah meningkat dewasa, Mary menggunakan Max sebagai satu kajian pembelajarannya (research case study) dalam mendalami Asperger Syndrome. Hal ini telah menimbulkan kemarahan Max kerana bagi Max, satu-satunya sahabat yang dipercayai telah ‘melabel’ dirinya sebagai pesakit mental. Hal ini menyebabkan Mary kemurungan dan menjejaskan kesihatan mental dan juga fizikalnya sendiri,

‘Mary fell into a puddle of depression, self-loathing, and cooking sherry. She lost interest in the world, and it lost interest in her.’

Akibat daripada kemurungannya, dia ditinggalkan oleh suaminya sendiri dan akhirnya, Mary membuat keputusan untuk membunuh diri dengan menggantung dirinya.

Mary & Max mengajar penonton tentang erti persahabatan yang sebenar

“God gave us our relatives: thank God we can choose our friends.”- Ethel Watts Mumford

Persahabatan yang sebenar itu merupakan persahabatan yang menerima segala kelebihan dan kekurangan masing-masing. Bukan sahaja menerima malah saling melengkapi dan menguatkan.

Menerusi filem Mary & Max, penonton didedahkan dengan persahabatan yang bertahan berdekad lamanya. Persahabatan yang bermula pada tahun 1976, dengan sebuah ‘yellow pages’ dan dengan sekeping surat yang ditulis oleh kanak-kanak berusia 8 tahun. Persahabatan di antara dua insan yang tidak sempurna di bawah situasi dan masalah yang berbeza, mengajar penonton tentang bagaimana penyakit mental itu hanyalah sebuah diagnosis dan bukanlah penentu sikap dan individualiti seseorang manusia.

Persahabatan Mary dan Max juga mempamerkan bahawa dengan meyedari kekurangan diri sendiri, baru lah kita dapat menyelami kekurangan yang lain. Hal ini dapat menimbulkan persefahaman di dalam hubungan persahabatan itu sendiri.

Menyingkap kata-kata Max dalam suratnya kepada Mary,

‘When I received your book, the emotions inside my brain felt like they were in a trumble dryer, smashing into each other. The hurt felt like when i accidentally stapled my lips together, the reason I forgive you is because you are not perfect. You are imperfect, and so am I. All humans are imperfect, even the man outside my apartment who litters. When I was young, I wanted to be anybody but myself. Dr Bernard Hazelhof said I was on a desert island then I would have to get used to my own company, just me and the coconuts. He said I would have to accept myself, my warts and all, and that we don’t get to choose our warts. They are a part of us and we have to live with them, we can, however, choose our friends and I am glad I have chosen you. Dr Bernard also said, that everyone’s lives are like a very long sidewalk. Some are well paved, others, like mine, have cracks, banana skins and cigarette butts. Your sidewalk is like mine but probably not as many cracks. Hopefully, one day our sidewalks will meet and we can share a can of condensed milk. You are my best friend. You are my only friend.’

Mary & Max mengajar kita tentang ketidaksempurnaan (imperfection).

Penyakit mental itu wujud dengan cabang yang berbeza. Seperti penyakit-penyakit lain, penyakit mental ataupun ‘mental illness’ ini bukanlah berpunca daripada kelemahan berhadapan dengan dugaan hidup mahupun kekurangan iman dalam diri. Seperti penyakit-penyakit lain, penyakit mental juga perlu diambil serius dan perlu dirujuk kepada pakar/psikiatris.

Tiada seorang pun manusia yang sempurna. Setiap seorang daripada kita mempunyai kekurangan masing-masing. Perbezaannya hanyalah pada pilihan manusia untuk mempamerkan kekurangan tersebut ataupun menyembunyikannya di dalam diri.

We are all fighting our own battles and demons within ourselves.

Oleh itu, sentiasa lah berlaku dan berkata baik sesama manusia, kerana di sebalik senyuman dan tawa, mungkin tersembunyi kesedihan dan kemurungan yang tidak dijangka.

Mencaci dan mengejek mereka yang menghidap penyakit mental sangatlah tidak membantu untuk memulihkan kondisi mereka apatah lagi menghukum sewenang-wenangnya. Sedarlah diri, kita semua manusia yang penuh dengan cacat cela, berhentilah membuat kerja Tuhan yang Maha Sempurna.

Aku harap dengan review kali ini, kesedaran tentang penyakit mental di kalangan masyarakat kita dapat meningkat. Diharapkan juga, penulisan ini ‘sampai’ kepada semua lapisan masyarakat dalam keadaan yang baik, seperti kata-kata Max, ‘gey gezunterheyt’.

Rujukan & bacaan lanjut:

i. autismspeaks.org
ii. www.nhs.uk
iii. www.helpguide.org
iv. autisminitiatives.org
v. https://www.theodysseyonline.com/17-things-you-need-to-know-about-mental-illnes


Kerana ‘Viral’, Aku Binasa

Jujurnya, aku tak pernah minat semua benda berkait dengan tular ini. Sebab bagi aku, ianya bukan ada nilai berita. Kalau ada sekalipun, cukup untuk kita ambil iktibar atau jadikan inspirasi. Tapi masalah bagi orang kita ialah apa benda yang dirasakan pelik atau salah, tindakan pertama ialah tularkan perkara tersebut di laman media sosial. Bila ia dapat sambutan, maka keluarlah segala perkataan tak sepatutnya bila menonton. Dan bila itu saja tidak mencukupi, kita tularkan video-video di mana dalam sesetengah keadaan, ia amat jelik dan memualkan.

Bila ditanya kenapa tular benda sebegini, jawapannya ialah nak benda ini diketahui umum. Si pelaku nak orang ramai tahu si pelaku dan kenapa dia bersalah. Si pelaku mahukan informasi yang diterima diketahui umum secepat mungkin. Masalahnya ialah bila apa yang ditularkan itu palsu atau ia beri gambaran salah pada satu situasi. Contoh paling mudah, kisah seorang pak cik yang mengalihkan jubahnya dari seorang perempuan tapi dilabel sebagai miang dan seumpamanya. Di sini aku nak tanya, ke mana perginya pertimbangan akal kita? Dan kalau terkena situasi tersebut, maka apa yang kita harus buat? Kita takkan berbuat demikian sebab lidah kita terlalu sedap mengutuk orang dalam video itu dan tangan gatal nak berkongsi dengan sesiapa saja yang mahu menonton.

Bukan sekali dua tapi banyak kali kita ditipu berkenaan benda ini. Dan ini dimanfaatkan oleh orang-orang tertentu terutama ahli politik untuk meraih populariti murahan. Bagi yang mengikuti kisah pilihan raya, pasti takkan lupa kisah 40,000 orang Bangladesh jadi pengundi hantu atau kisah pusat undi bergelap. Berita-berita palsu dakwa seseorang itu sakit atau telah meninggal dunia, sudah ramai terkena dari karyawan seni sampailah golongan berpengaruh. Tularkan maklumat palsu dengan hasrat cetus huru-hara atau bagi harapan palsu, ini memang kerap. Pilih medium apa yang anda nak dari petikan pos media sosial kepada rakaman video atau gambar yang diedit mengikut agenda orag tertentu. Pendek kata, ia sesuatu yang memualkan dan merosakkan keamanan udara sesebuah kawasan.

Bila sudah jadi kes-kes viral yang dibuktikan palsu, kerajaan terpaksa buat satu portal iaitu portal Sebenarnya.my untuk melihat sesebuah cerita yang kita tahu sah atau bohong. Portal Sebenarnya.my ini merupakan tindak balas kepada kebanjiran berita palsu yang melanda masyarakat hari ini. Ia dianggap satu sumber yang berautoriti dan amat membantu dalam memerangi penularan berita-berita palsu. Tapi sayang, benda sebegini gagal dimanfaatkan kerana persepsi kerajaan mengawal berita agar khalayak tidak tahu. Masalahnya, kalau itu tidak boleh dipercayai, maka siapa yang harus dipercayai?

Pada aku, benda sebegini sebenarnya tak diperlukan sebab Tuhan sudah beri panduan kepada kita sendiri untuk tahu sesebuah berita itu palsu atau tidak. Allah s.w.t sudah berfirman dalam ayat 6, Surah Al-Hujurat, “Wahai orang-orang yang beriman! Jika datang kepada kamu seorang fasik membawa sesuatu berita, maka selidikilah (untuk menentukan) kebenarannya, supaya kamu tidak menimpakan sesuatu kaum dengan perkara yang tidak diingini – dengan sebab kejahilan kamu (mengenainya) – sehingga menjadikan kamu menyesali apa yang kamu telah lakukan.”

Bila dapat sesuatu berita, patutnya ia diselidiki sehabis mungkin. Kita kena tengok siapa pembawa berita itu sebab pembawa berita ini boleh saja ada agenda tertentu. Kita kena tengok juga aspek keperibadiannya kerana boleh saja ia mempengaruhi kesahihan berita yang dibawa. Selain itu, bila dapat berita, sahkan berita tersebut dengan sumber yang kuat dan dipercayai. Malangnya, orang kita dilihat lebih berminat menyebarkan benda-benda sebegini tanpa mengetahui nilai berita, motif berita dan kesan sekiranya ia disebarkan. Jika setakat untuk bantu pihak berkuasa mengesan penjenayah atau sebarluaskan info kritikal, itu tiada masalah.

Masalahnya, bila berita yang disebarkan itu palsu atau sengaja bagi gambaran salah pada individu atau organisasi, tidakkah kita sedar kita sebenarnya menyebarkan fitnah? Sudahlah sebarkan fitnah, kita mengata lagi orang dalam video atau gambar tersebut. Tanpa kita sedar, kita sebenarnya sediakan ladang dosa untuk diri sendiri. Dan ianya akan terus bertambah selagi mana benda itu tersebar luas dan orang terus percaya.

Tuhan amat membenci perbuatan fitnah dan menyelar mereka sekeras-kerasnya dalam Al-Quran. Tak percaya? Firman-Nya dalam ayat 11, Surah Al-Qalam, “Yang suka mencaci, lagi yang suka menyebarkan fitnah hasutan.” Nampak ringan? OK, ambil ini pula. Firman Allah dalam ayat 193, Surah Al-Baqarah, “Dan bunuhlah mereka (musuh yang memerangi kamu) di mana sahaja kamu dapati mereka, dan usirlah mereka dari tempat yang mereka telah mengusir kamu; dan (ingatlah bahawa angkara) fitnah itu lebih besar bahayanya daripada pembunuhan dan janganlah kamu memerangi mereka di sekitar masjid Al-Haraam sehingga mereka memerangi kamu di situ. Oleh itu kalau mereka memerangi kamu (di situ), maka bunuhlah mereka. Demikianlah balasan bagi orang-orang yang kafir.” Betapa besarnya perbuatan ini sampai Tuhan perintahkan golongan pemfitnah diperangi!

Dan ada tempat istimewa untuk kelompok ini dalam neraka. Dalam satu hadis yang diriwayatkan oleh Abdullah bin Umar r.a, Nabi s.a.w bersabda, “Barangsiapa yang berkata mengenai seorang mukmin yang tidak ada padanya, maka Allah akan menempatkan mereka di Rodghah Al-Khabal sehingga ia keluar dari apa yang ia katakan.” (Riwayat Abu Daud) Para ulama yang mensyarahkan hadis ini menyatakan Rodghah Al-Khabal ialah sebuah tempat mengandungi cairan penduduk neraka terdiri daripada peluh, darah, nanah, kotoran dan apa saja dari golongan pemfitnah sampailah ia keluar dari apa yang dikatakan atau tuduhan tersebut ditarik balik.

Kalau dicampak ke situ saja tidak menggerunkan, golongan sebegini patut takut pada perkataan ini: muflis. Ya, muflis tapi bukan dari segi kebendaan tapi dari segi amalan. Ini yang dijanjikan Nabi s.a.w dalam satu hadis yang diriwayatkan oleh Abu Hurairah r.a. Pada satu ketika, baginda bertanya definisi muflis kepada para sahabat. Mereka menjawab, “Orang yang muflis (bankrap) diantara kami adalah orang yang tidak punya dirham dan tidak punya harta.” Rasulullah s.a.w bersabda, ‘Orang yang muflis (bankrap) dari umatku adalah orang yang datang pada hari kiamat dengan (pahala) melaksanakan shalat, menjalankan puasa dan menunaikan zakat, namun ia juga datang (membawa dosa) dengan mencela si ini, menuduh si ini (memfitnah), memakan harta ini dan menumpahkan darah si ini serta memukul si ini. Maka akan diberinya orang-orang tersebut dari kebaikan-kebaikannya. Dan jika kebaikannya telah habis sebelum ia menunaikan kewajibannya, diambillah keburukan dosa-dosa mereka, lalu dicampakkan padanya dan ia dilemparkan ke dalam neraka.” (Riwayat Muslim)

Makanya, masihkah anda berani menularkan sesebuah video atau berita lebih-lebih lagi sekiranya ia palsu? Walau apapun alasan anda, kalau anda teruskan juga, maka anda sebenarnya jadi api dalam sekam yang mengancam keharmonian dan keamanan masyarakat.


Halloween: Perayaan Pagan Celtic Yang Dimodenkan

1. Halloween adalah sebuah hari perayaan yang disambut oleh masyarakat Kristian pada masa kini yang ditetapkan pada 31 Oktober. Perayaan yang pada mulanya merupakan sebuah sambutan agama pagan, lama-kelamaan ianya diserapkan ke dalam agama Kristian sebagai salah satu bentuk kebudayaan agama mereka.

2. Perlu diketahui sejarah perayaan ini bermula pada 2,000 tahun dahulu yang dimana bangsa Celtic, bangsa yang pernah mendiami tanah yang disempadankan negara moden sekarang iaitu Ireland, United Kingdom dan Perancis utara, menyambut sambutan tahun baru mereka pada 1 November.

(The Archaeology of Celtic Britain and Ireland: C.AD 400 – 1200 oleh Lloyd Robert Laing).

3. Pada hari itu (1 November), bangsa Celtic menandakan hari tersebut merupakan hari terakhir berakhirnya musim panas dan bakal bermulanya musim sejuk yang dipenuhi kegelapan, kesejukan dan musim yang dimana menyebabkan kematian manusia di wilayah berkenaan.

4. Bangsa Celtic percaya bahawasanya pada malam 31 Oktober, benteng penghalang diantara dunia kematian dan dunia kehidupan akan dibuka, dan para roh dari dunia kematian akan mengambil peluang ini untuk kembali ke bumi.

5. Bangsa Celtic yang percaya dengan kehadiran para roh yang bakal mencetuskan kekacauan diantara manusia bahkan merosakkan tanaman menemui sebuah inisiatif untuk mengelakkan perkara-perkara yang tidak diingini berlaku iaitu dengan melakukan sebuah upacara yang menghormati dewa-dewi mereka. Upacaya perayaan ini dikenali sebagai Eve of Samhain dan dijalankan oleh para Druid. Sam-hain membawa maksud ‘penghujung musim panas’.

Jadinya, pada petang tersebut (sebelum tibanya malam 31 Oktober), para pendeta Celtic atau lebih dikenali sebagai Druid akan melakukan sebuah ritual kepercayaan mereka dengan membakar unggun api yang dianggap suci ditengah sesebuah kelompok masyarakat. Pada waktu berjalannya ritual tersebut, masyarakat Celtic kuno selalunya mengenakan pakaian/kostum yang diperbuat daripada haiwan (tulang, kulit dan bulu haiwan).

Setelah masyarakat berkumpul di sekitar unggun api, maka mereka dikehendaki mempersembahkan korban mereka kepada dewa-dewi dengan membakar haiwan atau hasil tanaman mereka ke dalam unggun api tersebut. Dengan mempersembahkan korban mereka, maka mereka percaya yang para dewa-dewi akan melindungi bangsa Celtic selama berlangsungnya musim sejuk tanpa sebarang kecelakaan atau kematian.

Sebelum tibanya malam, maka unggun api tersebut dipadamkan pada petang itu juga. Maka pada malam 31 Oktober, unggun api tersebut dinyalakan semula yang menandakan musim sejuk mereka selamat tanpa ancaman bahaya.

(Magic of the Celtic Otherworld: Irish History, Lore and Rituals oleh Steve Blamires).

6. Sehinggalah tiba pada tahun 43 M, empayar Rom berhasil menakluk keseluruhan tanah yang majoritinya didiami oleh bangsa Celtic. Pertembungan diantara agama Kristian yang menjadi agama rasmi empayar Rom dan agama pagan anutan bangsa Celtic selama 400 tahun lamanya menyebabkan sebahagian kebudayaan Celtic diserapkan ke dalam kebudayaan Rom. Tidak terlepas juga dengan perayaan Samhain ini.

7. Empayar Rom mencampurkan perayaan Samhain ke dalam dua buah perayaan mereka iaitu perayaan Ferallia dan Pomona.

Perayaan Ferrallia adalah perayaan bangsa Rom yang menghormati roh orang yang telah meninggal dunia manakala perayaan Pomona merupakan sebuah sambutan yang menghormati Dewi Pomona, iaitu dewi yang menjaga buah-buahan dan pokok.

(Ovid’s Revisions: The Editor as Author oleh Francesca K. A. Martelli & Halloween and Commemorations of the Dead oleh Roseanne Montillo)

8. Setelah mendapat perizinan rasmi daripada kaisar empayar Rom Byzantine Phocas untuk mengubah kuil Pantheon (kuil menyembah dewa agama pagan Rom) ke gereja maka pada tanggal 13 Mei 609 M, Pope Boniface IV menetapkan perayaan pada hari tersebut adalah ‘All Martyrs Day’.

9.Setelah beberapa lama menyambut perayaan All Martyrs Day, maka Pope Gregory III menetapkan pula tarikh perayaan tersebut diubah ke tanggal 1 November dan hari tersebut mula digelar sebagai ‘All Saints Day’.

10. Pada abad ke-9 M, seiring dengan perkembangan kekuasaan empayar Rom dan agama Kristian, maka majoriti masyarakat Celtic yang memegang agama pagan berubah perlahan-perlahan dan menganut agama Kristian.

11. Pada tahun 1000 M, pihak gereja menetapkan pula pada tanggal 2 November sebagai ‘All Souls’ Day’ iaitu hari yang menghormati para roh.

Hari perayaan ‘All Souls’ Day’ masyarakat Celtic yang beragama Kristian hampir menyamai perayaan pagan Samhain iaitu hari tersebut juga diraikan masyarakat dengan menyalakan unggun api yang besar dan masyarakat yang berpakaian sepertimana menyambut perayaan Samhain. Selain itu, Hari Para Saint (All Saints Day) dikenali sebagai All-hallows atau All-hallowmas yang diambil daripada perkataan ‘Alholowmesse’. Lama-kelamaan bangsa Celtic yang beragama Kristian memanggil perayaan All Saints Day sebagai All-Hallows Eve.

Dan dari hari All Hallows Eve sambutan bangsa Celtic ini, ianya mula diserapkan kepada bangsa lain dan pada hari kita semua mengenalinya sebagai Hari Halloween.

Kesimpulannya, Hari Halloween merupakan perayaan yang pada asalnya merupakan sebuah sambutan khusus yang diraikan oleh bangsa Celtic ketika mereka masih memegang agama pagan. Tetapi kerana ianya adalah sebuah perayaan yang turut dilakukan oleh umat Kristian, kita umat Islam haruslah menghormati sambutan sebegini, tetapi janganlah kita sesekali mengorbankan keimanan kita dengan turut menyambut perayaan tersebut. Cukuplah sekadar menghormati, bukannya ikut serta sekaki dengan memasang alasan ‘aku fleksibel’.

Kepala Jack o Lantern kau. Sebab apa? Sebab perayaan ini tidak ada kena mengena dengan bangsa Melayu dan agama Islam.

Saudara-saudara seIslamku, ingatlah ayat suci ini selalu dan sematkan di dalam hati kita untuk diamalkan tanpa segan-silu:

“Katakanlah; Hai orang-orang kafir. Aku tidak akan menyembah apa yang kamu sembah. Dan kamu juga tidak akan menyembah apa yang aku sembah. Dan aku tidak akan menyembah sebagaimana caramu menyembah. Kamu juga tidak menyembah sebagaimana caraku menyembah. Bagi kamu agamamu sendiri dan bagiku agamaku sendiri”.

(Al-Kafirun ayat 1-6).

Sumber:

1. Ascension Cosmology oleh TJ Morris.

2. The Archaeology of Celtic Britain and Ireland: C.AD 400 – 1200 oleh Lloyd Robert Laing.

3. Magic of the Celtic Otherworld: Irish History, Lore and Rituals oleh Steve Blamires.

4. Ovid’s Revisions: The Editor as Author oleh Francesca K. A. Martelli.

5. Halloween and Commemorations of the Dead oleh Roseanne Montillo


Penemuan Manusia Pra-sejarah Berusia 40,000 Tahun Ditemui Di China

Kalau pasal manusia prasejarah, mesti ada yang terus salah faham tentang teori evolusi bagai. Umumnya, orang kita seolah-olah tutup telinga habis kerana sangka sains menafikan kewujudan Adam as.

Penjelasan di sini sangat mudah: sains tidak pernah menafikan kewujudan baginda. Sebaliknya sains tidak dapat mengulas kerana rangka suci baginda tidak pernah (atau takkan mungkin) ditemui.

Saintis menyibukkan diri dalam usaha penggalian yang mendedah banyak prasejarah menarik tentang asal-usul manusia.

Salah satu perkara menarik ditemui di China.

Kekayaan Bumi Prasejarah

Orang sekarang selalu membayang manusia prasejarah macam beruk. Sebab ramai termakan habis kononnya Charles Darwin cakap manusia berevolusi daripada beruk (beliau tidak pernah cakap). Untuk memahami kehidupan prasejarah, kena buka minda sikit dan ketepikan habis pemahaman pasal beruk.

Manusia prasejarah sebenarnya berbudaya. Cuma bukti budaya mereka belum ditemui habis. Teknologi arkeologi sejak kebelakangan ini semakin maju, membolehkan kita faham pasal budaya prasejarah. Hasil kerjasama antara saintis China dan Jerman, hari ini kita belajar satu benda baharu pasal budaya prasejarah.

Lama kumpulan ini mengkaji di Lembangan Nihewan… atau lebih dikenali sebagai “Xiaochangliang”. Bagi yang mengikuti arkeologi China, mereka akan tahu Xiaochangliang merupakan kawasan paling penting dalam dunia prasejarah.

Di sinilah saintis jumpa peralatan batu yang berusia 1.36 juta tahun (Yang, et al., 2016). Dalam kawasan Xiaochangliang, saintis jumpa 40 tapak yang mempunyai peralatan sejuta tahun.

Bayangkan Xiaochangliang macam negeri. 40 tapak ini merupakan daerah. Mudah untuk faham.

Imbangan Penjαjαhan Pra-Tamadun

Salah sebuah “daerah” adalah Xiamabei. Di sini saintis terjumpa banyak unsur kebudayaan, seperti alat, cat dan lukisan serba unik. Apabila dibandingkan dengan penemuan tempat lain, saintis perasan ketara juga perbezaannya. Seolah-olah penemuan Xiamabei ada identiti tersendiri.

Sebelum ulas panjang pasal identiti, kita tengok dulu ciri-ciri unsur budaya ini. Pada zaman prasejarah dulu, manusia terbukti menggunakan ochre iaitu campuran tanah liat dan pasir.

Warna ochre boleh kata antara jingga dan merah-merahan, terbukti digunakan di Afrika dan Eropah sekurang-kurangnya 300,000 tahun yang lalu. Penemuan ochre paling tua di sebelah Asia pula baru dalam lingkungan 40,000 tahun sahaja (Lanese, 2022).

Dan ochre di Xiamabei ditemui dalam bentuk serbuk. Maksudnya, manusia prasejarah berjaya menukar ochre mentah (daripada tanah) ke ochre proses (bentuk serbuk).

Selain daripada inovasi rumit ini, saintis juga jumpa alat-alat batu yang berfungsi macam pisαυ. Kalau ochre yang mudah boleh diproses begitu rumit, alat-alat ini lagilah. Ada bukti yang pemegang pisαυ diukir betul-betul kemas untuk memudahkan kerja.

Penemuan sebegini membuktikan jurang inovasi dalam “evolusi teknologi”. Analoginya, macam syarikat Apple tiba-tiba buka kilang di tengah-tengah hutan Amazon. Dan semua suku dalam hutan tersebut ibaratkan jadi ketinggalan zaman. Sekadar analogi sajalah.

Apabila saintis mengesahkan unsur budaya beridentiti ini, mereka pula tengok “jenis manusia” yang hidup di kawasan tersebut. Semasa zaman prasejarah, manusia sebenarnya berjenis-jenis seperti Homo sapiens, Homo habilis, Homo neanderthalis dan sebagainya.

Tengok punya tengok, akhirnya memang sah: manusia prasejarah Xiamabei adalah H. sapiens.

Penemuan ini bantu saintis memahami tentang macam mana manusia hidup di persekitaran lebih sejuk. Budaya manusia prasejarah itu sendiri resap masuk dalam kehidupan sosial dan amalan ekonomi sampai mereka boleh menyesuaikan diri ikut musim (Wang, et al., 2022).

Mereka berjaya dimana manusia prasejarah sebelum mereka gagal. Jadi di sini saintis menubuhkan suatu teori kukuh. Bahawasanya H. sapiens datang untuk mengambil alih kawasan kerana mampu hidup.

Mungkin sebab itu juga, H. sapiens bangkit menjadi kuasa dominan di China bermula 40,000 tahun yang lalu (betul-betul dominan sekitar 29,000 tahun yang lalu).

RUJUKAN:

Lanese, N. (2022, Mac 3). Traces of an Ancient Human Culture From 40,000 Years Ago Unearthed in China. Live Science.

Wang, F., et al. (2022). Innovative ochre processing and tool use in China 40,000 years ago. Nature.

Yang, S., et al. (2016). The Lithic Assemblages of Xiaochangliang, Nihewan Basin: Implications for Early Pleistocene Hominin Behavior in North China. PLOS One.


Apa Beza Turki Dan Turkic?

“Rakyat Turki yang mendirikan Republik Turki, disebut sebagai Türk milleti (Turkish nation/bangsa Turki)” — Mustafa Kemal Ataturk

Istilah ‘Turk’, pada konteks moden adalah perkataan Inggeris untuk merujuk kepada orang yang menyebut diri mereka sebagai seorang ‘Türk’. Tetapi pada dasarnya istilah atau nama ini dianggap pertama kali digunakan oleh orang-orang Proto-Mongolik dari suku etnik Hsien-pi di Asia Tengah.

Ia digunakan oleh suku Hsien-pi untuk merujuk kepada sekelompok golongan elit terkemuka dari suku-suku Konfederasi Hun yang tinggal di sekitar kawasan antara Sungai Ural dan Gunung Altai (wilayah yang disebut sebagai Tamadun Scythia oleh orang Yunani).

Manakala, perkataan Turk dikesan kali pertama digunakan sebagai nama untuk sebuah entiti politik ketika zaman kerajaan Türk Khaganate yang bermula di Gunung Altai pada pertengahan abad ke-6 yang kemudiannya dikenali sebagai ‘Köktürk’ (Gokturk Khaganate).

Gokturk Khaganate atau Empayar Gokturk ini dipersetujui oleh para sejarawan Turkologi sebagai kerajaan berdaulat bangsa Turk yang pertama di dunia. Tamadun China dan Yunani juga didapati turut menggunakan perkataan yang sama iaitu “Turk” berdasarkan sistem abjad masing-masing.

Setelah runtuhnya Empayar Türk Kaghanate yang Kedua, zaman pergolakan yang besar menyebabkan berlaku penyebaran dan penghijrahan besar-besaran suku dari pecahan empayar Gokturk di sekitar Asia Tengah.

Akhirnya hari ini mereka telah membentuk pelbagai negara berdasarkan identiti budaya bangsa Turkik yang dimulakan melalui proses migrasi dan asimilasi campuran etnik baru di sepanjang perjalanan mereka.

Hasilnya, masing-masing pecahan ini akhirnya membentuk variasi suku kaum dengan nama yang berbeza, namun memiliki persamaan ketara dari segi bahasa, budaya dan pegangan agama.

PERSOALAN TENTANG ASAL USUL OGHUZ TURK

Di antara kumpulan-kumpulan Turkik yang bermigrasi ini ialah Konfederasi Oghuz, mereka bergerak mengikut laluan pinggir laut Caspian menuju ke semenanjung Anatolia di mana mereka kemudian bergaul dan bercampur dengan kumpulan etnik tempatan, akhirnya mewujudkan bangsa ‘Turki’ (Turkish) dan mengangkat dialek Oghuz Turkic mereka sebagai bahasa Turki.

Antara fakta penting yang harus diketahui ialah orang Turki tidak pernah “ethnically homogenous” atau tidak memiliki susurgalur keturunan yang sama secara langsung dengan orang Turkik sejak awal permulaan sejarah mereka. Orang-orang Turk Oghuz dari awal lagi tidak pernah kelihatan atau memiliki ciri-ciri fizikal Asiatic-Mongoloid pada asalnya. (bermata sepet, berkulit kuning langsat)

Cabang Turk Oghuz, Kipchak dan Karluk memiliki sifat antropologi suku Yörük moden Anatolia yang yang sempurna, suku ini juga dikenali sebagai salah satu pecahan genetik masyarakat dari cabang Turk Oghuz.

Menurut beberapa penelitian antropologi Rusia, orang Turk nomadik memiliki lebih banyak ciri-ciri ciri Europid semenjak kira-kira abad ke-6 hingga abad ke-9. Teori yang menegaskan bahawa bangsa Turk yang asli mestilah memiliki rupa fizikal Asiatik seperti Mongol dan bermata sepet adalah sekadar kenyataan bersifat politik.

Fakta lain yang tidak boleh dipertikaikan adalah bahawa catatan sejarah kontemporari tidak mengemukakan sebarang bukti mengenai proses asimilasi yang sistematik, atau masyarakat Kristian dipaksa memeluk Islam di Anatolia.

Agama, bahasa, budaya, dan tradisi kaum-kaum minoriti bukan Islam terselamat dan terpelihara walaupun hidup di bawah pemerintahan bangsa Turki selama hampir satu milenium, kerana orang Turki sentiasa menjadi elemen dominan secara demografi dan mendominasi kelas pemerintah di Anatolia, ia seperti sudah ditakdirkan, tuah bangsa Turki nampak di Anatolia.

Atas sebab ini, orang-orang Eropah Barat mula memanggil wilayah Anatolia sebagai “Turkey-Turchia”, yang bermaksud tanah orang Turki, sejak seawal abad ke-12. Jadi, tanah itu telah lama dinamakan bersempena nama sebuah etnik secara tidak langsung.

Ringkasnya, ‘Orang Turkik’ hari ini adalah “Orang Türk yang tersakiti” kemudian tersebar melalui proses etnogenesis sepanjang milenium yang melahirkan pelbagai bangsa yang saling berkait, dan keturunan sub-kelompok tertentu yang bernama Oghuz, dan berasimilasi dalam skala besar dengan genetik Mediterranean, kini bangsa ini menggunakan kata istilah Türk sebagai nama kebangsaan mereka.

SALAH FAHAM TENTANG ISTILAH TURKIC

Istilah “Turkic” adalah sejenis idea atau konsep buatan yang dicipta pada zaman moden secara politik, ia dicipta oleh para ahli bidang Turkologi dari Kesatuan Soviet.

Joseph Stalin, diktator Kesatuan Soviet ingin memecahbelahkan kesatuan orang Turki selama-lamanya. Dia melaksanakan dasar pemisahan budaya dengan membayangkan sebuah Republik artifikal di atas peta, dan masing-masing menjadi sebahagian daripada wilayah Kesatuan Soviet, seperti Uzbekistan dan Azerbaijan.

Orang Rusia memberikan nama yang berbeza kepada setiap pecahan bangsa Turk yang dibawah pengaruh mereka. Oleh itu, politik Rusia lebih terkenal sebagai kuasa pemisah.

Budaya yang berbeza diterapkan ke atas setiap republik “Turkik” ini. Budaya, huruf dan abjad ditukar untuk memecahkan kesatuan, bahkan kesannya masih boleh dilihat hingga hari ini melalui sempadan-sempadan Stalin yang memisahkan bangsa Turk.

Dengan kata lain, Kazakh, Uzbek, Azerbaijani, Kyrgyz, Turkish (Anatolia), Turkmen, Altai atau Bashkurt, mereka semua ini secara kolektif hanyalah orang Turk.

Setiap pecahan suku kaum ini memiliki dan berkongsi sejarah, asal usul, budaya, dan bahasa yang sama. Keluarga linguistik dan etnologi yang disebut “Turkic” merupakan catatan pertama yang diketahui tentang orang Turk dan berusia satu milenium lebih tua daripada konsep moden.

Hari ini, istilah Turkic lebih sinonim dikaitkan dengan istilah etno-linguistic yang melibatkan pecahan kaum yang berbeza-beza tetapi bertutur dalam satu kumpulan keluarga bahasa yang sama iaitu bahasa “Turkic”.

KAUM MINORITI MAMPU MENDOMINASI POPULASI

Tradisi negara dan asal-usul bangsa Kazakh bermula dengan kaum Hun secara teorinya, Setelah kaum Hun, tibalah zaman Empayar Göktürk, Setelah Göktürk, bangsa Mongol bangkit menakl*k sepertiga dunia.

Kemudian muncul era Pax Mongolica yang menyaksikan proses asimilasi dan pertukaran budaya besar besaran berlaku, secara beransur-ansur membentuk Kazakhstan yang merdeka pada zaman moden ini. Ini menjelaskan bahawa suku Kazakh tidak muncul dengan begitu sahaja tanpa sebab.

Sebaliknya, menurut bancian penduduk pada tahun 2006, struktur etnik Turki ditunjukkan seperti berikut:

-Turki 90%
-Kurdi 7%
-Zaza 1%,
-Arab 1%
-Circassian 0.3%
-Laz 0.2%
-Lain-lain 0.4%.

Berdasarkan angka-angka ini, ia menunjukkan bahawa satu-satunya kumpulan etnik minoriti dengan jumlah populasi yang besar dan boleh mempengaruhi struktur etnik secara umum, adalah orang Kurdi.

Dalam laporan lain yang dikemukakan oleh Suruhanjaya EU pada tahun 2005 yang bertajuk “Europeans and Languages”, 93% penduduk Turki menyatakan bahasa ibunda mereka sebagai bahasa Turki. Justeru, menyuarakan ‘klaim’ seperti “terdapat 24, 36, atau bahkan 47 etnik di Turki” dengan memanipulasi fakta dan angka juga merupakan usaha yang bermotifkan politik.

SOLUSI MENURUT MUSTAFA KEMAL

Istilah “Turkishness-Türklük” digambarkan sebagai “mempunyai hubungan kewarganegaraan dengan Negara Turki” dalam perlembagaan Turki. Mustafa Kemal Atatürk, pengasas Republik Turki moden, juga menggambarkan konsep kebangsaan melalui perlembagaannya sebagai berikut:

Dalam beberapa tahun kebelakangan ini, istilah “Türkiyeli / dari Turki” dicipta dan dilaksana berdasarkan pendapat awam. Sebagai contoh, kita tidak mungkin dapat melihat definisi seperti “seseorang dari Jerman, Perancis, atau Britain” sebagai mewakili satu nama bangsa secara kolektif dalam perlembagaan negara-negara Eropah ini.

Oleh itu, tidak hairanlah seorang warganegara Republik Turki sentiasa dirujuk sebagai “orang Turk”, yang merupakan unsur dominan dan tiang pendiri negara bangsa itu.

Secara ringkasnya, seperti yang sering kita baca di laman sesawang perbincangan tamadun seperti Quora dan platform yang sewaktu dengannya, anggota dari mana-mana negara tertentu, dan bahkan seorang yang bukan berbangsa Turki tetapi memiliki kewarganegaraan Turki berusaha sedaya upaya untuk membuktikan bahawa orang Turki tidak wujud atau tidak asli.

Tetapi ketika mereka melakukannya, kebiasaannya mereka gagal meneruskan perbahasan ke satu titik penemuan baharu, mereka biasanya akan merosakkan perbincangan dengan “membawang” tentang isu-isu gosip dan politik semasa.

Perkataan “Turkic” merupakan konsep buatan yang direka ahli Turkologi Soviet untuk memisahkan negara-negara “Turkic” berdasarkan identiti dan bahasa sebagai sebahagian daripada proses asimilasi secara sistematik yang dilaksanakan oleh Republik Kesatuan Soviet.

Strategi ini, yang boleh dikatakan berjaya sampai ke batas tertentu, diselesaikan ketika menjelang akhir dekad 1930-an setelah melakukan penindasan luar biasa terhadap pemimpin ideologi dan intelektual yang hanya menyebut diri mereka sebagai orang Turki, dan bahasa mereka sebagai bahasa Turki.

Malahan, 20 jenis bahasa “Turki” yang berbeza dihasilkan untuk membezakan identiti negara-negara Turkik di bawah cengkaman Soviet dan lagi menggunakan satu bahasa sastera umum.

Peralihan dari tulisan Arab ke abjad Latin bertujuan untuk menguatkan lagi pemisahan identiti dan juga untuk menjauhkan rakyat Turk Azerbaijan dengan rakyat Turkistan dari pengaruh bangsa Turki di Anatolia. Namun reformasi bahasa oleh Mustata Kemal Atatürk pada tahun 1928 mengakibatkan usaha tersebut menemui kegagalan.

Sebelum akhir tahun 1930-an, sistem tulisan Cyrillic diserap terhadap bangsa Turkik. Karakter yang berbeza disesuaikan pada setiap bahasa sastera Turkik untuk sebutan perkataan yang serupa. Pada mulanya, perkataan “Turkic” jarang digunakan oleh sumber Barat dan Inggeris. Selepas separuh kedua tahun 1970-an, ia mula digunakan secara meluas ketika Per*ng Dingin sedang berlangsung.

Jadi, perkataan “Turki” mewakili status kewarganegaraan dan kebangsaan orang yang tinggal di Turki tanpa mengira agama dan etnik. Seperti yang dijelaskan oleh Mustafa Kemal Atatürk, “Rakyat yang mendirikan negara Republik Turki disebut sebagai bangsa Turki”, yang masih menjadi definisi yang sah hingga saat ini.